Kastell-Geron - Wikipedia\nKumuniezh kumunioù bro Kastell-Geron (sez)\n10 283 ann. (2019)\n48° 02′ 56″ Norzh\n1° 30′ 07″ Kornôg / 48.0488888889, -1.50194444444\nbihanañ 28 m — brasañ 78 m\nKastell-Geron a zo ur gumun eus Breizh e departamant Il-ha-Gwilen. Pennlec'h Kanton Kastell-Geron eo.\n4.1 XVvet hantved\n8.1 Bet ganet eno\nWar lez ar stêr Yegn emañ Kastell-Geron.\nde castro Gironis, 1152\nKastell-Jiron e brezhoneg e Geriadur brezhoneg-galleg Roparz Hemon e 1978, 1993.\nEn aour e gab en glazur.\nXVvet hantved[kemmañ | kemmañ ar vammenn]\n11 Gwengolo 1472 ː feur-skrid emglev etre an dug Fañch II hag ar roue Bro-Saoz.\nIñ Mezheven 1589 ː emgann gwadek etre kont Soissons, priñs roueel,ha kont a Vertus, war un tu, ha Lavardin, kabiten eus tu Mercoeur. Pevar-ugent denjentil e oa lazhet, hag kalz a re all gloazet.\n24 Mae 1590 ː preizhet eo Kastell-Geron gant pevar c'hant marc'heger kaset eno gant Mercoeur.\n22 Mae 1592 ː lakaat a ra Mercoeur da sevel seizit Kastell-Geron gant priñs Dombes ha Conti.\nTapet hag ad-tapet eo Kastell-Geron gant re eus bep tu.\n24 Mezheven 1592 ː adkemeret eo gant Mercoeur, hag e lakas da grougañ ar gouarnour Jean Menager gant holl e soudarded ouzh ur wezenn anvet goude se Dervenn ar re krouget.\n63 gwaz a gollas o buhez abalamour d'ar brezel hervez monumant ar re varv, d.le. 5,13% ag ar boblañs hervez an niveradeg bet graet e 1911.\nKendeuzet e oa bet Gwennevl er gumun Kastell-Geron d'ar 1añ a viz Meurzh 1971.\nKresket eo bet c'hoazh ar gumun d'ar 1añ a viz Genver 2017 goude bezañ bodet gant Oc'heg ha Sant-Albin-ar-Pavez.\nTi-prenn e kreiz-kêr.\nIliz Santez Madalen.\nIlizoù katolik Santez Madalen, 1882-1865, echuet e voe sevel an tour-iliz e 1912, Oc'heg ha Gwennevl\nMirdi Julien ha Pierre Gourdel e tour-meur ar c'hastell.\n• Andon: EBSSA\nAr maerdi e porzh ar c'hastell.\n1947 1965 Pierre Gaudiche\n1965 1977 Jean Simon Dehoù diseurt\n1977 2001 Pierre Le Treut Dehoù diseurt Kuzulier-departamant\n2001 2017 Françoise Gatel UDI Senedourez (abaoe 2014)\nPrezidantez Kevredigezh ar vaered Il-ha-Gwilen\n2017 2020 Jean-Claude Beline\n2020 → bremañ Yves Renault\nMorvan Marchal (1900-1963), emsaver breton, a zo interet e bered ar gumun.\nPierre Le Treut (1929-2004), maer Kastell-Geron ha prezidant Skol-Uhel ar Vro.\nBet ganet eno[kemmañ | kemmañ ar vammenn]\nJulien Gourdel (1804 e Gwennevl-1846), kizeller\nPierre Gourdel (1824-1892), kenderv Julien, kizeller ivez\nda zont Alain de Châteaugiron ː\nbrizhet etre argant ha glazur, e sourin en gul karget gant teir kregilhenn\nda zont Galeran de Châteaugiron ː\nbrizhet etre argant ha glazur, e sourin en argant\nIwerzhon Cluainín 1994\nPolonia Puszczykowo 1998\n(br) Kastell-Geron war lec'hienn Geobreizh\n↑ Gwenole Bihannig, Douaroniezh Breizh, An Here, 1997, p.214; Bodad an anvioù-lec'h, Glad Yezhel, Roll skoueriekaet kumunioù Breizh, Ofis ar Brezhoneg, eil embannadur, 2002 p. 40; Geriadur brezhoneg An Here, "Roll kumunioù Breizh", 2001, p.1418; Blay-Foldex, Kartenn Breizh 1/250000vedenn, 2003.\n↑ Marteville & Varin\n↑ J.B Ogée\n↑ 6,0 ha6,1  Monumant ar re varv - Memorial Genweb\n↑ (fr) Arrêté du 13 juin 2016 portant création de la commune nouvelle de Châteaugiron\nAdtapet diwar « https://br.wikipedia.org/w/index.php?title=Kastell-Geron&oldid=1973398 »


Seziz Cádiz - Wikipedia\nSeziz Cádiz a c'hoarvezas etre 1810 ha 1812, e-pad Brezel Dizalc'hiezh Spagn. Gronnet e voe kêr Cádiz gant armeoù gall e-pad ouzhpenn daou vloaz, adalek ar 5 a viz C'hwevrer 1810 betek ar 24 a viz Eost 1812.\nCádiz e 1812, da vare Seziz Cádiz.\nMonumant e Cádiz d'ar Breujoù bodet eno da goulz ar seziz.\nDre ma oa bet aloubet kêr Madrid d'an 23 a viz Meurzh 1808, e oa repuet ar gouarnamant spagnol e San Fernando (e-tal Cádiz), hag arsailhet e voe an div gêr gant tri-ugent mil soudard gall dindan urzhioù ar marechal Claude Victor, e-pad Brezel Dizalc'hiezh Spagn.\nDifennet e oa kêr gant daou vil soudard spagnol, hag a voe sikouret goude gant dek mil all, ha gant soudarded saoz, renet gant Thomas Graham, ha portugalat.\nEl asedio (2010, Alfaguara). Romant diwar-benn Seziz Cádiz gant Arturo Pérez-Reverte.\nAdtapet diwar « https://br.wikipedia.org/w/index.php?title=Seziz_Cádiz&oldid=1894928 »\nDernière modification le 12 C'hwe 2021, à 16:12\nKemmoù diwezhañ degaset d'ar bajenn-mañ d'an 12 C'hwe 2021, da 16:12.


Action Directe - Wikipedia\nAction Directe a oa anezhañ ur strollad kleizour kiriek da vezañ kaset da benn un heuliad taolioù feuls, muntroù en o zouez, e Bro-C'hall er bloavezhioù 1980.\nKrouet e oa bet Action Directe e 1977 dre unvaniñ daou strollad kleizour-pellañ anvet Groupes d'Action Révolutionnaire Internationalistes (GARI) ha Noyaux Armés pour l'Autonomie Populaire (NAPAP). E 1979 e teuas da vezañ un aozadur brezelig-kêr o kas da benn taolioù feulster a-enep d'an impalaerouriezh hag o tifenn interestoù ar proletariad.\nBerzet e oa bet ar strollad ez-ofisiel gant ar gouarnamant gall e 1982.\nE 1984 e voe savet ur c'henemglev etre Action Directe ha Tuad an Arme Ruz en Alamagn.\nEn holl, Action Directe a gasas da benn ur hanter-kant bennaket a daolioù feuls, en o zouez un arsailhadenn gant ur vindrailherez e sez Kreizenn vroadel ar batromed c'hall (Centre national du patronat français) d'ar 1añ a viz Mae 1979 ha taolioù all a-enep da savadurioù ar gouarnamant gall, d'an arme, da Stad Israel hag a-enep d'ar greanterezh a sav hag a werzh armoù.\nLaeret eo bet gante ivez, anvet gante oberiadennoù evit restaolañ d'ar proletariad, muntroù, bet lazhet gante da skouer an ijinour a werzhe armoù, René Audran e 1985 ha Georges Besse e 1986, bet e penn Renault.\nHarzet e voe izili pennañ Action Directe Jean-Marc Rouillan, Nathalie Ménigon, Joëlle Aubron ha Georges Cipriani d'ar 21 a viz C'hwevrer 1987 ha kaset d'an toull war-lerc'h, barnet da venel eno betek fin o buhez. Harzet e oa bet dija Régis Schleicher e 1984. Leusket e voe Joëlle Aubron da zont e-maez e 2004 abalamour d'he c'hudennoù yec'hed. Marvet eo homañ diwar grign-bev ar skevent d'ar 1añ a viz Meurzh 2006.\nBez' ez eus c'hoazh tud hag a stourm evit ma vefe leusket da zont e-maez eus an toull-bac'h izili Action Directe a chom eno c'hoazh. Hoel Mahe a skrivas ur pennad a-zivout ar strollad-se e kentañ niverenn Nidiad e miz Genver 2010.\nwww.action-directe.net (e galleg)\nCampaign for the release of Action Directe prisoners (e galleg)\nAdtapet diwar « https://br.wikipedia.org/w/index.php?title=Action_Directe&oldid=1553011 »\nDernière modification le 1 C'hwe 2014, à 19:10\nKemmoù diwezhañ degaset d'ar bajenn-mañ d'an 1 C'hwe 2014, da 19:10.


Hendaia - Wikipedia\nHendaia gwelet eus menez Jaizkibel en Hegoalde.\n16 967 ann. (2019)\n2 161 ann./km²\n43° 21′ 34″ Norzh\n1° 46′ 24″ Kornôg / 43.3594, -1.7733\nbihanañ 0 m — brasañ 108 m\nHendaia zo ur porzh e mervent Lapurdi, en Iparralde, en Euskal Herria, e lez dehoù aber ar stêr Bidasoa, a-dal da borzh Hondarribia, a zo war al lez kleiz, e Gipuzkoa. Penn kanton Hendaia eo ivez. Brudet eo an draezhenn a sach kalz hañvourien.\nE lez dehoù ar Bidasoa:\nBiriatu er c'hreisteiz\nUrruña er sav-heol\nE lez kleiz ar Bidasoa, e proviñs Gipuzkoa ez eus div gumun:\nIrun er c'huzh-heol\nGant Hendaia ez eont d'ober ar vro anvet Txingudi.\nPeebles (Rouantelezh Unanet) abaoe 1998\nAdtapet diwar « https://br.wikipedia.org/w/index.php?title=Hendaia&oldid=1732306 »\nKemmoù diwezhañ degaset d'ar bajenn-mañ d'an 29 Kzu 2016, da 14:55.


Buhez ar Zent. pages 437, 438, 439. Encyclopédie Marikavel.\npages 437, 438, 439\nPevarzekvet devez a Vezeven\nSANT B A Z I L\nEskob ha Doktor (330-379)\nazil a deuas er bed en Sezare, er C'happados, er bla 330. Doue en devoa roët d'e dad ha d'e vamm dek krouadur, pemp merc'h ha pemp mab; Bazil oa ar c'hosan eus ar bôtred.\nTroet a oe abred gant e dud war ar vue gristen, rak bezan e oant o-unan kristenien eus an dibab.\nC'hoant o devoa da rei d'ezan eun deskadurez herve o stad, hag abalamour da ze e rejont d'ezan mont da skoliou brasan an amzer-ze, re Gonstantinopl ha re Athen. Da c'houec'h vla warn-ugent, grêt e studi gantan, Bazil a deuas da vezan mestr-skol en Sezare., hag a vodas endro d'ezan eun niver bras a skolaerien.\nEur pennadig, ar stad a veze grêt anezan a stagas e galon ouz treo ar bed. E vamm a welas kement-se butian, hag a gomzas d'ezan gant anken ha gant nerz. Adalek neuze, en em roas a-grenn da Zoue. Gwerzan reas e vadou hag en em dennan, gant eun nebeut mignoned, pell diouz trouz ar bed, war lez ar stêr Iris.\nEno e rannas e amzer être ar beden, studi ar Skrilur-Zantel hag al labour-dorn. Er bla 364, e oe beleget gant Euzeb, arc'heskob Sezare, ha pa varvas heman, c'houec'h vla goude, e oe grêt d'ezan kemer e garg. Prest goude, an impalaer Valanz, gonezet gant an Arianed, a zigoras brezel d'ar re a zalc'he d'ar gwir fe.\nKas a reas Modestus da gaout Bazil, da glask e drei a-du gant Arius.\n- Perak, eme Vodestus, ne fell ket d'ec'h senti ouz eun impalaer ken galloudus ?\n- Abalamour, eme Vazil, ma impalaer-me hen difenn, ha muioc'h a c'halloud en deus evit hoc'h hini c'houi.\n- Den ebet, betek hen, eme Vodestus, n'en deus komzet d'in gant kement a hardiegez.\n- N'ho peus ket eta, eme Vazil, kavet choaz eun eskob war hoc'h hent, rak anez, en dije komzet d'ec'h evel ma ran. En pep tra, pa n'eneber ket ouz ar wirione hag ouz Doue, ni, eskibien a zo didrous ha da gentan e vezomp o senti ; mes pa ve c'hoant d'hon lakat da nac'h ar gwir greden, neuze an impalaered, n'eus forz pegen galloudus int, kaer o devo gervel d'o zikour ar c'hleze, an tan hag al loened goue, ne deufont biken a benn ac'hanomp : mervel a refomp kentoc'h eget nac'h hon Doue.\nValanz, o vezan klevet respont Bazil, a lezas kristenien Sezare en peuc'h hag a reas, zoken, stad ouz o eskob. Heman a labouras da ziarbenn an Arianed en e eskopti, da reizan doare e veleien bag e venec'h, da rannan aluzennou d'ar beorien ha da zevel hospitaliou d'ar glanvourien.\nLavaret a rê alïes : « Evel an ed a hader a zigas gonidegez d'an neb hen tôl en douar, evelse ive ar bara a laker en dorn ar paour a zoug frouez evit an neb hen ro. »\nTroet oa war an examin a gonsians : « Diskennet alïes, emezan en e brezegeonou, en goueled ho kalon, ha goulennet ouzoc'h hoc'h-unan petra oc'h, eus a belec'h eteuet ha petra vefet eun de. Pelec'h e oan-me breman zo kant vla ? Pelec'h e vin-me a-benn kant vla aman ? Tôlet eur zell, diouz an noz, war ar pez ho peus grêt, sonjet pe lavaret epad an de, ha gwelet peseurt kemm a zo etre an eil devez hag egile, evit gouzout pe c'houi a ya arok, pe c'houi a ya a-drenv war hent ar zilvidigez ! »\nKoulskoude, tud a lez Valanz ne baouezent d'e heskinat evit ma kasje Bazil d'an harlu. An impalaer a gemeras ter bluen, an eil war-lerc'h eben, hep gallout skrivan, gant hini aneze, an urz disleal-ze : freuzan a reas neuze ar paper, hag an eskob santel a c'hallas chom en e eskopti. Valanz a varvas er bla 378, ha gant e varo e paouezas ar brezel grêt gant an Arianed d'ar gristenien.\nBazil a varvas ive er blavez war-lerc'h; n'en devoa nemet nao bla ha daou-ugent.\nDoktor ar wirione ha skorer an Iliz evel ma oa, ar bed holl a reas kanvou d'ezan.\nAn examin a gonsians\nAn examin a gonsians a o eun enklask a reomp da welet penôs ec'h a an treo en bon ene.\nSeul-alïesoc'h e reomp anezan ha seul primoc'h hen greomp.\nEvit hen ober mat, e tlefemp hen ober bemde, arôk mont d'hon gwele.\nDa gentan. war hon deveriou en kenver Doue.\n- Daoust hag e veulet hon deus dre non fedennou ?\n- Daoust hag enoret hon deus e hano ?\n- Daoust ha miret a reomp e zevez ?\nD'an eil, war hon deveriou en kenver hon nesan.\nDaoust ha n'hon deus ket pec'hed :\no tisprijout hon nesan,\nDre dechou fall hon spered : o varn anezan re vuhan,\no klask gouzout diwar e benn treo\no kaout gwarizi\nDre dechou fall hon c'halon droug\npe o terc'hel kasoni outan ?\nDre dechou fall hon teod o trouk-prezek\npe o tamall anezan en gaou ?\nD'an trede, war hon deveriou en hon c'henver hon-unan\nDaoust hag evez mat hon deus tôlet war hon skianchou ?\nwar sonjezonou hon spered ?\nwar c'hoantegeziou hon c'halon ?\nwar deveriou hon stad ?\nN'eus den ebet c'hoaz heg en defe kavet an tu da vale difazi war hent ar zantelez, hep poz, gwech an amzer, da welet penôs e kerz. Greomp bemde hon axamin a gonsians !


Aet on, Gwenn A-Du (2017) | A ! Lenn...\nThis entry was posted on Sul, Gouere 15th, 2018 at 18:52\tand tagged with A-Du, Aet, Gwenn, on and posted in Avañtur, Beajoù, Brezhoneg, Buhezskridoù, Psikologiezh ha Bredelfennouriezh, Romantoù.\tYou can follow any responses to this entry through the RSS 2.0 feed.\n« La malédiction Grimm 3 : Le cauchemar Edgar Poe, Polly Shulman, Stadoù Unanet (2016)\nRouanez ar pleg-mor, Serj Richard (2017) »\n3 responses to “Aet on, Gwenn A-Du (2017)”\nGouere 20th, 2018 at 22:51\nUn haroz, ‘ta ??? Ha ma vefe un harozez ???\nGouere 21st, 2018 at 09:29\nYa, a c’hellfe bezañ, evel lenner e oa ret din dibab an eil pe eben hag em eus kemeret ar paotr. Mat, lakaat a ran “den” e plas, va soñj kentañ e oa. Met krediñ a ran e vo komprenet memes mod gant an dud. E penn kentañ al levr, on chomet gant ar frazenn [Pa oan bihan-tout dija e oan ar bugel “ken moutik, ken aes”]. Gwir eo e c’hell “bugel” bezañ implijet evit n’eus forzh piv, met evit ur plac’h vije lavaret “plac’hig” kentoc’h. Hag ar ger “den” en va frazenn gentañ a vo degemeret memes mod, d’am soñj.\nPerak ar paotr, me hag a zo ur plac’h ? Aes eo kompren. Ne gerzh ket ur plac’h eeün dirazi war an hent hep dañjer. Ar memes kementad a chañsoù a zo, evit ur paotr pe ur plac’h, da vezañ abuzet ha troc’het a dammoù bihan gant ur sadek (nebeut-tre). Met klevet traoù displijus, bezañ touchet enep d’ho polontez, ha pa ne vije nemet un dorn war ho morzhed, bezañ gwallet : ur bern paotred a gav dezho n’emañ ar merc’hed war o hent nemet evit se. Ur plac’h yaouank war an hent, n’eo ket dizoloadennoù prederourel a ra. Pe emañ gant ar soñj en em zistruj (ne lavaran ket “emzistruj” dre ret), pe emañ war evezh. Met marteze ne vez ket santet e mod-se gant an holl dud. Kompren a ran ez eus bet lakaet aked o tiverkañ ar gour, evit ma c’hellfe n’eus forzh piv en em lakaat e plas an haroz(ez).\nAr ger “den”, evel ar ger “bugel”, a zo evit an daou reizh, sañset. Met ma ne lakaan ket ouzhpenn “paotr pe blac’h”, ar plac’h zo disoñjet. Setu penaos e welan an traoù.\nGouere 22nd, 2018 at 17:26\nDedennus e lârfes e oa ret dit ober da soñj evit lenn ! Peogwir just a-walc’h eo dañvez pouezusañ al levr… a soñj din.


Pajenn:Sales - Introduction d’ar Vuez devot.djvu/358 - Wikimammenn\nPajenn:Sales - Introduction d’ar Vuez devot.djvu/358\nan dud demezet bep bloaz an deiz ma vezent bet eureujet. Certenamant ne zisapprouven quet e ve digacet ar c’hustum-se bremâ ive, nemet na ve quet gant apparaillou a recreationou monden ha sansuel ve er graet; mæs ervat ma teue an ozac’h hac ar chreg da gofes ha da gommunia en deiz-se, o recommandi da Zoue gant mui a ferveur eguet en deiziou-all an issu-mad eus o friedelez, hac o nevezi ar resolutionou mad da santifia o friedelez mui ouz vui dre ur garantez hac ur fidelite vras an eil evit eguile, hac o quemeret adarre o halan en hor Salver evit supporti ar beac’h ha dougen ar garg eus o stad hac eus o vocation.\nEvit an honestis eus ar guele Nuptial, pe eus ar guele a Briedelez .\nAR guele nuptial pe a briedelez a dle beza hep souill hac hep taich ebet, evel a lavar an Abostol, da lavaret eo, e tle beza exant diouz peb-seurt lousdoniou profan hac impudic. Evelse ar Briedelez santel a oue da guenra instituet er Barados terres, eleac’h na doa bet biscoaz bete neuse nep-seurt direglamant eus ar goncupissanç na netra disonest.\n↑ Gwall zifeal ouzh an destenn orin eo troidigezh ar chabistr-mañ, gant meur a frazennoù lezet e-maez pe dreuzfurmet bras. [Notenn gant Wikimammenn]\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/358&oldid=127902 »\nKemmoù diwezhañ degaset d'ar bajenn-mañ d'an 9 Eos 2018, da 14:38.


Republik Poblel Ukrania - Wikipedia\nRepublik Poblel Ukrania\nRepublik Poblel Ukrania (ukraineg: Українська Народна Республіка; ruseg: Украинская народная республика) a oa anezhi ur republik bet savet en Ukrania (bremañ "Ukraina") da heul Dispac'h Rusia e 1917 bet kaset da benn gant Symon Petliura ouzh he fenn.\nBanniel Republik Poblel Ukrania\nStaliet e oa bet ar Rada Kreiz d'ar 17 a viz Meurzh 1917 nebeudig war-lerc'h ma oa bet kroget Dispac'h miz C'hwevrer gant an istorour brudet Mic'haylo Hroushevskiy da brezidant.\nDa geñver an emgann e Kyiv etre ar re a save a-du gant Gouarnamant da-c'hortoz Rusia hag ar Volcheviked e savas a-du ar Rada Kreiz gant ar Volcheviked.\nGoude ma oa bet skarzhet ar gouarnamant kent gantañ e oa bet disklêriet gant ar Rada Kreiz d'an 22 a viz Du 1917 ur republik emren en Ukrania ha kendalc'het e oa bet da gaout liammoù gant Rusia.\nGoude un arsav berr un tuad bihan eus ar Volcheviked a savas Kuzul Soviedoù Holl-Ukrania e miz Kerzu 1917 o klask tapout ar galloud. C'hwitout war o zaol a rejont avat ha tec'hel e rejont betek C'harkiv dre ma ne oa ket poblañs Kiev re domm ouzh ar Volcheviked hag eno e oa bet disklêriet gante Republik Soviedel Ukrania. Antreal a reas Arme Ruz Rusia en Ukrania evit reiñ harp d'ar Republik Soviedel nevez-se.\nD'ar 25 a viz Genver 1918 e torras ar Rada Kreiz an holl liammoù gant Rusia ha disklêriañ a reas ur stad ukraniat emren. Nebeutoc'h evit ur miz war-lerc'h e kouezhas Kyiv etre daouarn an Arme Ruz.\nMont a reas ar Rada Kreiz da glask sikour digant broioù estren ha sinet e voe gantañ Feur-emglev Brest-Litovsk en ur vont war du Alamagn impalaerour. Skarzhet e voe ar Volcheviked diouzh Ukrania gant an Alamaned met deuet e oa ar Rada da goll fiziañs ar boblañs dre vras. Dismantret e voe ar Rada da vat gant an Alamaned d'an 29 a viz Ebrel 1918.\nStaliet e voe e lec'h ar Rada ur gouarnamant mirour gant an Hetman Pavlo Skoropadsky ouzh e benn anvet an "Hetmanelezh", hag e lec'h Republik Poblel Ukrania e voe staliet "Stad Ukrania" (Ukrayins’ka derzhava).\nSevel a reas a-du an Hetmanelezh gant ar re c'halloudusañ hag ar re binvidikañ ha sikouret e voe gant an Alamaned ha diwar-se e savas luskad ar bartizaned gouerion o stourm a-enep d'ar gouarnamant hag a vac'he war ar re baourañ.\nO welet e oa tost da vezañ kollet ar brezel gant Alamagn e tivizas an Hetmanelezh sevel ur gouarnamant nevez ennañ roueourion rusek evit gallout tizhout un emglev gant Rusia nann-volchevikour en dazont. Respont a reas sokialourion Ukrania dre zisklêriañ ur gouarnamant dispac'hel nevez anvet Renad Ukrania d'ar 14 a viz Du 1918.\nBrud vat a c'hounezas ar Renad ha sevel a reas a du gantañ zoken darn eus Arme an Hetmanelezh ha gante e voe gronnet Kiev a yeas dindan o beli d'an 19 a viz Kerzu 1918.\nE diwezh miz Kerzu e voe aloubet Ukrania gant ar Volcheviked ha d'an 22 a viz Genver 1919 e voe unanet ez-ofisiel ar Renad gant Republik Poblel Kornôg Ukrania hag e miz C'hwevrer e oa trec'h ar Volcheviked war gKiev.\nA-hed 1919 e renas ar reuz en Ukrania keit ha ma klaske tapout ar galloud ar Volcheviked, ar Re Wenn, an Entente, Polonia, anarkourion, en o zouez Nestor Mac'hno... Met a-benn ar fin, e miz Meurzh 1921, e voe sinet un emglev oc'h ingalañ ar galloud war an takad etre Polonia, RSKS Rusia hag Ukrania.\nDa heul an emglev-se e voe enbarzhiet Galitsia, gwechall rann hengounel eus kornôg Ukrania mui ul lodenn vras eus takad Volin e Polonia, tra ma oa enbarzhiet lodennoù kreiz, reter ha su Ukrania, enne meur a Rusiz ez-istorel, e Ukrania Soviedel.\nDaoust ma oa bet ar Volcheviked trec'h war ar Renad dre vras e vane gantañ un nebeud bagadoù-stourm ha d'ar 21 a viz Here 1921 e voe argadet gantañ lec'hiennoù zo eus kreiz Ukrania ha d'ar 4 a viz Kerdu ec'h eas Korosten dindan e veli, eno meur a danvez milourel. D'ar 17 a viz Kerdu avat, e voe argadet gant ar varc'hegerion Volcheviked ha lakaet fin dezhañ da vat.\nE 1922 en em unanas Ukrania Soviedel gant RSKS Rusia, RSS Bielorusia ha RSKS Treuzkaokazek ha krouet e oa bet da neuze an Unaniezh Soviedel.\nAdtapet diwar « https://br.wikipedia.org/w/index.php?title=Republik_Poblel_Ukrania&oldid=1465264 »\nDernière modification le 4 Ebr 2013, à 16:58


Dont a ra ar ger ki eus ar c'heltieg *cū, cunos. En heniwerzhoneg e veze graet cú (genitiv con) eus ar chas hag ar bleizi. Soñjal da skouer e Cúchulainn (da lâret eo ki ar gov) pe e Conamail, heñvel ouzh ur bleiz (diwar *cuno-samalis). E kembraeg, e kerneveureg e kaver ar furm ci, heñvel ouzh ar brezhoneg ki. A-hervez e teufe ar c'hembraeg ci eus *cü < hengeltieg *cū. Dont a ra al liester cwn, damheñvel ouzh ar brezhoneg kon, eus *cunes.\nKon eo al liester kozh a gaver e anvioù-tud keltiek (Konwoion, Kongar, Konveur ...), chas a vez lavaret bremañ, deuet diwar ar ger gallek chasse. Anvioù all zo bet savet diwar ar ger ki evel Tangi ha Konan.\nAdtapet diwar « https://br.wikipedia.org/w/index.php?title=Ki&oldid=1828815 »\nDernière modification le 14 C'hwe 2019, à 21:44\nKemmoù diwezhañ degaset d'ar bajenn-mañ d'an 14 C'hwe 2019, da 21:44.


Pajenn:Le Clerc - Ma beaj Jeruzalem, 1902.djvu/42 - Wikimammenn\nPajenn:Le Clerc - Ma beaj Jeruzalem, 1902.djvu/42\nmadelez an Au. Doue hag an Itron Varia. Ha n’eo ket hep gwir : karout a reaz anê dreist pep tra en e vue. En o goude, avad, e karas, a greiz kalon, e vro Breiz, gant he yez, ar brezonek. Diskleriet eo ze er girio-man a lenner war e vin-be en bered Runan : « Doue ha ma Bro ! »\nEur oetur a gemeromp c’hoaz evid gonid amzer : Iliz koz kouent Sant-Viktor, eman enni be sant Lazar, eskop kentan Marseilh, a welomp ’n eur dremen. Neuze ec’h eomp da di daou pe dri varc’hadour ’vit prenan ’pez hon deuz ezom : gant poan e treuzomp kreiz kær, læc’h ma kaver dre-holl tud ha kirri e-leiz. Koulskoude ’benn\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/42&oldid=107735 »\nKemmoù diwezhañ degaset d'ar bajenn-mañ d'an 15 Gwe 2017, da 16:23.


01 | Meurzh | 2013 | E skeud ar bleuñv kerez\nHa setu ur blog beaj…\n01 Meu 2013 Ober un evezhiadenn\nby dervnewg in Degemer\nDemat d’an holl!\nAbaoe ur pennad e oa ur veaj war ma spered… Meur a dra en deus lakaet ac’hanon da lakaat an hunvre-se da wir.\nJapan a zedenn ac’hanon abaoe pell, c’hwi oar mat, manga, haiku, boued hag all hag all! E kerzh Japan Expo e Pariz (e miz Gouere 2012) em eus bet tro welet stand ALJ a ginnig beajoù a bep seurt (ha da gomz un tammig gante ^^). Da zigentañ e felle din ober ur veaj 8teiz e Japan hag 8teiz e Korea ar Su, plijout a rae din ar mennozh tapout ar vag etre an div vro. Met war memes tro em boa aon mont d’ar red ha kaout c’hoant distreiñ en div vro ken nebeut a draoù em befe bet amzer da welet ^^”\nPlijet e oan gant an tu dieub a ginnig an aozadur : ar veaj hag ar bod a zo an diazez ha goude-se e tiviz pep hini mont da weladenniñ an traoù a vez kinniget pe get gant peurrest ar strollad. Ha setu me neuze, o tibab ur veaj da Japan. C’hoant em boa da vont da vare ar gwez kerez e bleuñv, anat. Da gentañ e soñjen mont e-pad teir sizhun (amzer ober ar pezh a veze kinniget mui un toulladig traoù dieub) met memes priz e oa al lojeiz evit ur miz… Neuze perak ket! Buan a-walc’h em eus kavet peadra da leuniañ devezhioù a-bezh gant mirdioù ha liorzhoù Tōkyō!\nMont a rin kuit d’an 23 a viz Meurzh. Setu diskrivadur ar veaj (marv eo al liamm abaoe siwazh) ma fell deoc’h teurel ur sell. E Tōkyō e vin o lojañ neuze. Mont a rin gant ar strollad da welet ar muiañ posupl a draoù. Dedennus int, un tu “touristel” klasel ganto. C’hoant em eus da zizoloiñ ar vro, gwelet lec’hioù brav, tañva boued iskis ha mat… Ur pemzektez dieub em bo avat hag evel ma lâren just a-raok em eus graet ul listenn eus ar pezh a felle din gwelet. Goude-se em eus klasket renkañ anezho dre garter evit chom hep ober beajoù metro pe tren diezhomm (kêr a-walc’h eo ar beajoù, met se a gontin deoc’h war-eeun pa vin du-hont)\nKinnig a rin deoc’h pennadoù diwar-benn ar pezh a welin hag a weladennin, ar pezh a rin, a zebrin, a vevin kea!.\nTu vo deoc’h kaout un tañva eus Japan, heuliañ ma beaj bemdez (na brometan netra, met klask a rin embann en un doare reoliek! War skouer ar blog-mañ emichañs) ha beajiñ un tammig ganin evel-se!


Doña Manuela Sáenz (27 a viz Kerzu 1797, pe marteze 1795, e Quito, Ecuador - 23 a viz Du 1856 e Paita, Perou), a oa ur vrogarourez eus Ecuador ha serc'h Simón Bolívar, an dispac’hour eus Suamerika. Lesanvet eo ivez "Manuelita Sáenz" ha "la Libertadora del Libertador" (dizalc’herez an dizalc’her). Merc'h e oa da Simón Sáenz Vergara ha Maria Joaquina Aizpuru, ha dimeziñ a reas gant an doktor James Thorne. Dilezel a reas he gwaz avat da vont da vevañ gant Bolívar.\nManuela Sáenz a seller outi evel unan eus merc’hed penn a-raok Suamerika hag unan eus renerien ar stourm evit dieubidigezh Suamerika. Hervez an istorour venezuelat Denzil Romero e oa-hi marteze "ar vaouez pouezusañ zo bet en istor Suamerika" hag he deus bet " muioc’h a levezon eget Eva Perón".\nAdtapet diwar « https://br.wikipedia.org/w/index.php?title=Manuela_Sáenz&oldid=1475384 »\nKemmoù diwezhañ degaset d'ar bajenn-mañ d'an 4 Ebr 2013, da 20:18.


3 100 ann. (2018)\nMelestradurezh: krouet e voe ar gumun e 1790. Gant al lezenn eus an 23 a viz Eost 1790 e voe lakaet da bennlec'h kanton Karantoer; e Bann Roc'h-an-Argoed e oa; d'an 28 a viz Ebrel 1792 e voe staget kumun An Templ ouzh kumun Karantoer; miret ha brasaet e voe kanton Karantoer e 1801 gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix; lakaet e voe Katantoer en Arondisamant Gwened bet krouet e 1800 .\nDekred eus ar 26 a viz Du 1790 war al le ret: embannet e voe bout mennet da nac'h al le ouzh ar Roue, ar vro hag al lezennoù gant ar person-dean, Le Cerff e anv, ha pemp kure, Penhoux, Michel, Briand, Boucicaud ha Bouchet .\nE 1837 e voe lakaet Gazilieg da bennlec'h kanton Karantoer, adanvet kanton Gazilieg neuze; krouet e voe kumun Kelenneg d'an 2 a viz Mae 1863 ha kumun Ar Chapel-Wagelin d'ar 17 a viz Genver 1874 diwar lodennoù eus kumun Karantoer .\nBrezel-bed kentañ: 172 gwaz eus ar gumun a gollas o buhez abalamour d'ar brezel, d.l.e. 5,06 % eus he foblañs e 1911 . Eil brezel-bed:\nd'an 23 a viz Gwenholon 1943 e kouezhas ur c'harr-nij P-47 eus aerlu SUA (United States Army Air Forces) e Karantoer; lazhet e voe e nijour ;\ndieubet e voe Karantoer d'an 3 a viz Eost 1944 gant ar "Combat Command B" eus ar 4re Rannlu Hobregonet eus tirlu SUA ;\nmervel a reas 14 den eus ar gumun abalamour d'ar brezel .\n2008 Mae 2014 Catherine Lamour  tu-dehou, distrollad\nAdtapet diwar « https://br.wikipedia.org/w/index.php?title=Karantoer&oldid=1890287 »\nDernière modification le 20 Kzu 2020, à 16:34\nKemmoù diwezhañ degaset d'ar bajenn-mañ d'an 20 Kzu 2020, da 16:34.


Eur gaou talvoudus - Wikimammenn\nEur gaou talvoudus\nAzezet war ar c’hlasvezen, a-us d’ar mor divent e Brignogan, peder blac’h yaouank a oa o komz etrezo eus a bep seurt traou. Unan anezo a lavaras eur gaou re anat, ha dioustu eun all a lavaras d’he c’henseurtez n’oa ket mad lavaret gevier.\n— Mad ! eme Paulinig, evidoun-me em eus sonj em oa eun dervez lavaret eur gaou, met eur gaou d a ober vad oa ; selaouit mat va istor, ha goude e lavaroc’h d’in pe fall pe vat em eus great.\nEr blavez 1918 oamp neuze, an tennou a strake a bep tu evel p’o dije great marc’had, ha soudarded a goueze a-steiou. Er c’hlanvdi bras en Naoned oan neuze o prederia ouz ar zoudarded keiz gwall vac’hagnet. Unan eus ar zoudarded-ze, eur Breizad eus Sizun, bruzunet e c’har zehou hag e vreac’h zehou ive, a oa d’in da entent outan. Eiz dez goude ma oa digouezet er c’hlanvdi, e c’har a oa trouc’het dioutan, ar c’heaz paotr yaouank. Buhan e teujomp da veza daou vignon, rak me lavaras d’ezan oan eus Kemper. Buhan ive e lavaras d’in en devoa e Sant-Kadou eur vestrezig, hag hi koant evel eur stereden.\n— Evurus oc’h neuze, mignon, ma talc’h mat d’he ger.\n— Oh ya, dimezel, dalc’her a raio d’he ger, rak eiz dervez araok kimiadi diouti oa bet ar weladeg, ha pell zo e vijemp bet dimezet panefe ar brezel-man. Kalz a verc’hed all o deus a-vreman great evel ma raio va mestrez : roet o deus o c’halon da dud mac’hagnet, pegwir o c’harient pa oant dibistik. Oh ya, dimezel, dimezi sur a rin gant va Marianig, hag hep dale pell, rak breman, pa ’z eo trouc’het va gar diouzin, e vezin kaset d’ar gear, da welout va zud ha va dousig koant.\nKoulskoude, breac’h zehou va zoudard, e-leac’h gwellaat gant nerz al louzeier, a zeblante ober goap ous oll skiant al louzaouerien, breina rea a dachadou, hag he zrouc’ha oa bet red.\nStaget a-nevez evit eur pennad mat war e wele a boan, paotr Sizun n a golle ket kalon, ato ar zonj eus e Varianig a zave da uhella eu e spered, ar zonj-ze a zeblante hen delc’her beo, rei nerz d’ezan ha lakat da dec’het dioutan an derzien.\nEun abardaevez oan eat en e gamprig, ar paotr a zeblante morgousket, met gwelout a ris war e chod dehou eur veradennig daerou, bihanik evel eur berlezen.\n— Ac’hanta, kenvroad, eur c’houskig ho peus great ?\n— Siouaz ! dimezel, kousket ne ran ket, rak bet am eus digant va mestrez eul lizer ha n’eus ket ennan nemeur a dra vat evidoun. Dalit, lennit hag o welfoc’h.\nLenn a ris al lizer penn-da-benn : ar plac’h yaouank a lavare oa red d’ezi dimezi dioustu, rak he zad a oa nevez marvet, ha red oa kaout raktal eur gwaz evit kas an tiegez en-dro, ha kant ha kant digarez all.\n« Ma vijes bet aman breman, Loeiz, va mignon muia-karet, sur e pije va c’hemeret, ha laouen e vijen bet o lakat va dourn en da hini, met siouaz !… »\nHa va Breizad a oa eur beac’h pounner war e spered, e galon a lamme evel eur podad lichou, an derzien a rede dre e wazied. E nebeud deveziou ar zoudard a deuas da veza teuzet evel eur spez.\n— Va Doue ! emeve, marteze ar plac’h fall-ze a gendalc’h da zigas lizerou dipitus d’am zoudard, hag an dra-ze hepken a c’hall lakat diez e spered, ha lakat an derzien da wasaat.\nKoulskoude, eur vintinvez al louzaouer-meur a lavaras d’in gouestadik :\n— Achu eo, n’eus mui netra da ober, nemet gortoz falc’h an Ankou !\nWar-dro div eur goude kreisteiz, va c’henvroad a reas ouzin eur zellig truezus, ha gant eur vouez hag a ziskoueze doan e spered, e lavaras d’in ar c’homzou-man :\n— Skrivit d’ezi, lavarit d’ezi emaoun o vont da vervel, pell diouti, pell diouz an hini a garan c’hoaz !\nRaktal e kemeris paper ha pluen, ha buhan liou war baper. Lavaret a ris d’ezi e vije ar c’hlanvour laouen oc’h he gwelout, ha marteze hi zoken a c’halle c’hoaz her parea. Klevet em oa gantan e oa hi pinvidik, e c’halle dispign eaz arc’hant eur veach d’an Naoned. War eun dro e kasis d’ezi kelou dre orjal, hep rei da anaout d’am c’hlanvour.\nPaotr Sizun no flache mui, seblantout a rea gortoz ar c’helou gant fizians, e derzien a ziskennas eus a zaou-ugent anter da nao ha tregont, hag en doare-ze oa bet e-doug daou zervez. D’an trede dervez, da nav eur eus ar mintin, edoun adarre en e gamprig : e zaoulagad anter-varo en e benn a zelle ouzin gant truez, ha diouto e welis beradennou daerou, ar re ziveza a welis. Kompren a rean petra c’houlenne ar c’hlanvour, petra glaske e zaoulagad beuzet en o daerou. Koulskoude, lenn d’ezan al lizer skrivet gant e Varianig, a vije bet rei d’ezan taol ar maro. Ar plac’h yaouank a Zant-Kadou a oa karget a zigareziou, he mamm-goz a ao klanv, poent ar medi a oa, an eost a oa o vont da goll, ha goude !… Pegwir he doa roet he ger d’eun all !… n’helle ket dont !\nWar-dro dek eur, ar zoudard toc’hor a zeblante beza kousket, a-veac’h ma kleven e huanadennou, e galon a lamme gouestadik, e zivesker, e dreid a oa yen, e zaouarn a oa c’hoaz klouarik.\nDirenket marteze ganen, va c’hlanvour, evel spontet, a zihunas, a zigoras frank e zaoulagad.\n— Ac’hanta, dimezel, netra c’hoaz ?…\nHag e klozas e zaoulagad, ar paour keaz toc’hor. Mont a ris neuze gouestadik da lakat va muzellou war e skouarn, hag evit esa astenn d’ezan c’hoaz eun tammig e vuhez, e lavaris ar gaou-man :\n— Warc’hoaz vintin Marianig a erruo, en hent ema-hi, kelou mat a zo evidoc’h !\nWar dremm drouglivet ar c’hlanvour e welis raktal an nervennou o labourat, digeri reas e zaoulagad, sellet a reas etrezeg an Nenv, ha seblantout a rea lavaret d’in edo e ene o vont da nijal war-zu eur bed gwelloc’h. Gervel a riz neuze al louzaouer, komprenn a rean oa pred ar maro gant va c’henvroad hag e gwirionez ne fazien ket, eun anter-eur goude e tenne e huanad diveza, pell diouz e Varianig, diouz e Varianig digalon ha digar.\nHa breman, p’ho peus klevet va istor, lavarit d’in pe vad pe zroug am oa great o lavaret va gaou, a c’houlennas Paulinig, en eur zec’ha eul lomm daerou.\nAdtapet diwar « https://br.wikisource.org/w/index.php?title=Eur_gaou_talvoudus&oldid=171960 »\nKemm diwezhañ d'an 4 C'hwe 2022 da 16:04\nKemmoù diwezhañ degaset d'ar bajenn-mañ d'an 4 C'hwe 2022, da 16:04.


Pajenn:Le Gonidec - Bibl Santel pe Levr ar Skritur Sakr, eil levr.djvu/336 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/336\nmein, hag é labézchon̄t anézhan̄, hag ar ré a oa gan̄t-han̄ ; ha goudé béza diskolpet hô c’horfou, é trouc’hchon̄t hô fenn d’ézhô, hag hô zalchon̄t er-méaz.\n17. Benniget ra vézô Doué é pép-trâ, hén̄ péhini en deûz gwerzet enn doaré-zé ar ré fallagr.\n18. Ével ma tléomb éta, er pempved deiz war-n-ugen̄t eûz a viz Kasleu, lida glanérez ann templ, hon eûz kavet réd hé rei da anaout d’é-hoc’h ; évit ma lidot ivé gouél ann teltou, ha gouél ann tân a oé rôet, pa gennigaz Néhémias ar sakrifisou, goudé m’en doa assavet ann templ hag ann aoter.\n19. Râk pa oé kaset hon tadou é sklavérez er Bersia, ar ré eûz ar véleien péré a zoujé Doué, ô véza kéméret ann tân a ioa war ann aoter, a guzaz anézhan̄ enn eunn draoñien, é péhini é oa eur pun̄s doun hag hesk ; hag énô é virchon̄t hag é tiwalchon̄t anézhan̄, hag al léac’h-zé na oé anavézet gan̄d dén.\n20. Hôgen pa oé tréménet meûr a vloaz, hag é plijaz gan̄d Doué ma oé kaset Néhémias er Judéa gan̄t roué ar Bersia, é kasaz mipien-bihan ar véleien hô doa kuzet ann tân, évid hé gerc’hout : hag, ével ma hô deûz hé zanévellet d’é-omp, na gefchon̄t két a dân, hôgen dour téô.\n21. Hag hén̄ a c’hourc’hémennaz d’ézhô tenna anézhan̄ hag hé zigas d’ézhan̄ : hag ar bélek Néhémias a gémennaz sparfa gan̄t-han̄ ar sakrifisou hag ar péz a ioa war-n-ézhô, ar c’hoad hag ar péz a oa war-n-ézhan̄.\n22. Pa oé gréat kémen̄t-sé, ha pa luc’haz ann héol péhini a oa kuzet ken̄t gan̄d eur goabren, é krogaz eunn tan braz, enn hévélep doaré ma oé souézet ann holl.\n23. Hôgen ann holl véleien a réa ar béden, kén na oé peûr-zevet ar sakrifiz : Jonatas a zéraoué, hag ar ré all a respoun̄té d’ézhan̄.\n24. Hag ével-henn é oa péden Néhémias : Aotrou Doué, krouer pép-trâ, eûzuz ha kré, reiz ha trugarek, roué mâd hép-kén̄,\n25. C’houék hép-kén, reiz hép-kén, hag holl c’halloudek, ha peûr-baduz, péhini a zieûb Israel diouc’h pép drouk, péhini éc’h eûz dilennet hon tadou, hag éc’h eûz hô san̄télet :\n26. Digémer ar sakrifiz-man̄ évid da holl bobl a Israel, mîr ha san̄tela da lôden.\n27. Stroll hor ré skiñet, dieûb ar ré a zô sklaved d’ar brôadou, sell a druez oud ar ré a zô disprizet hag argarzet ; évit ma wézô ar brôadou pénaoz eo té hon Doué.\n28. Glac’har ar ré a vâc’h ac’hanomp, hag a heskin ac’hanomp gan̄t balc’hder.\n29. Laka da bobl enn da léac’h san̄tel, ével m’en deûz hé lavaret Moizes.\n30. Koulskoudé ar véleien a gané gwersiou, kén na oé peûr-zevet ar sakrifiz.\n31. Ha pa oé peûr-zevet ar sakrifiz, Néhémias a c’hourc’hémennaz ma vijé skuḻet ann dilerc’h eûz ann dour war ar vein vrâz.\n32. Kerken̄t ha ma oé gréat kémen̄t-sé, é krogaz eur flamm anézhô : hôgen loun̄két é oé gan̄d ar goulou a luc’haz war ann aoter.\n33. Pa oé deûet da véza anat kémen̄t-sé, é oé danévellet da roué ar Bersied pénaoz enn hévélep léac’h é péhini é oa bét kuzet ann tân gan̄d ar véleien a oa bét dizouget, é oa bét kavet dour, gan̄t péhini Néhémias hag ar ré a ioa gan̄t-han̄, hô doa glanet ar sakrifisou.\n34. Ar roué ô véza évéséet mâd ar péz a lavared, ha goudé béza anavézet ar wirionez, a zavaz énô eunn templ.\n35. Goudé ann arnod-zé, é rôaz kalz madou, ha kalz rôou all d’ar véleien, oc’h hô darnaoui gan̄d hé zourn hé-unan.\n36. Hôgen Néhémias a c’halvaz al léac’h-zé Neftar, da lavaroud eo, Glanérez. Gan̄t meûr a hini eo galvet Néfi.\nDilerc’h eûz al lizer ken̄t.\n1. Kavoud a réeur é skridou ar profed Jérémias, pénaoz é c’hour-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/336&oldid=163897 »\nKemmoù diwezhañ degaset d'ar bajenn-mañ d'an 30 Eos 2020, da 15:33.


3 216 ann. (2019)\nKrouet e voe kumun Frozieg e 1790 diwar ar barrez katolik. Lakaet e voe da benn Kanton Frozieg hag e Bann Pembo. E 1800 e voe lakaet en Arondisamant Pembo. Lakaet e voe e Kanton Sant-Pêr-Raez e 1801.\nBrezel-bed kentañ: 109 gwaz ag ar gumun a gollas o buhez abalamour d'ar brezel, d.l.e. 4,06 % eus he foblañs e 1911.\nAdtapet diwar « https://br.wikipedia.org/w/index.php?title=Frozieg&oldid=1987903 »\nKemmoù diwezhañ degaset d'ar bajenn-mañ d'an 23 Ebr 2022, da 17:19.


Stirennoù - Wikipedia\nStirenn an arzorn a vez gwelet dindan kroc'hen un den.\nStirenn ar seul\nStirennoù fosilaet un dinosaor, genad Tenontosaurus.\nAr stirennoù zo kordennoùigoù da stagañ ar c'higennoù d'an eskern. Gwenn e o liv ha kreñv int dre o danvez stummañ, gwiennoù kollagen.\nLabour[kemmañ | kemmañ ar vammenn]\nKevret gant ar gigenn e labour ar stirenn evit ma c'hellfe ar c'higenn strizhañ ha distrizhañ. Stabilaat a ra ar c'houbl asambles gant ar stagell, a sikour ivez da dreuzkas nerzh ar c'higennoù. Ne dremen ket kalz a wad er stirenn met nervennoù a gas keloù d'an empenn diwar ar c'hargoù ha savlec'h an ezel staget outañ.\nKleñvedoù[kemmañ | kemmañ ar vammenn]\nDre forzh ober ganto a-galz e c'hell ar stirennoù bezañ gloazet. C'hoarvezout a ra d'ar sportourien a live uhel pa vezont o pleustriñ re.\nUr stirennad a vez graet eus un danijenn er stirenn, a c'hell regiñ pe derriñ da vat. Daoust da gement-se ez eo kalz solutoc'h ar stirennoù evit ar stagelloù a vez gloaziet aliesoc'h.\nGloazet e c'hell bezañ ar stirennoù ivez hep tanijenn seul goshoc'h eo an dud, pa z'eo dizouret an dud yaouank pe gozh pe lod ivez dre stummadur dibarek o c'houbloù. Ar jestroù fall graet re alies o pleustriñ pe a-raok ma vefe tomm ar c'horf kement hag ar botoù fall pe zoken efed louzoù a zo a c'hell kas ar stirennoù da vezañ gloazet.\nAdtapet diwar « https://br.wikipedia.org/w/index.php?title=Stirennoù&oldid=1817001 »\nKemmoù diwezhañ degaset d'ar bajenn-mañ d'an 20 Kzu 2018, da 14:35.


Pajenn:Marigo - Buez ar Saent.djvu/395 - Wikimammenn\nPajenn:Marigo - Buez ar Saent.djvu/395\noboisset en deus d’an Ampalaër eus an Eê, non pas d’an hini eus an douar. Gouzout a ràn petra en deus anduret, ha gant pebes couraich en deus souffret, hac esperout a ran, gant graç Doue, ne vezin quet neubeutoc’h fidel, na neubeutoc’h couraichus evintâ.\nAr barner a ordrenas neuse ma vize exposet an daou vreur d’al leonet evit beza divoret, mæs al leonet-ze ne resont nemet gourvez ehars treid an daou verzer santel, heb noasout dezo e fæçoun ebet. Ur miracl quer bras a gonvertissas pemp-cant famil eus a Rom. Mæs an tirant a chommas bepret ostinet, hac a reas dibenna an daou vreur santel. O merzerinti a erruas er bloaz 287.\nDoue en deus consolet a couraichet an daou verzer santel-mâ en ho zourmanchou. En em roomp-oll da Zoue, ha Doue a vezo oll evidomp. Seul vuy ma andurimp a boan, ma vezimp affliget, ma vezimp abandounet gant an dud, seul-vuy e teui Doue d’hon c’harga eus e faveriou. Doue eo ar mignon fidel ha constant, pehini ne abandoun morse ar re er c’har.\nAn decvet devez a viz Even.\nSANTES MAC’HARIT, ROUANES.\nAr Santes-mâ guir exempl ha squêr an Introneset hac an oll merc’het Cristen, a oa Merc’h-vian da Edmond, roue a Vro-Saus. Biscoas ne oe remerquet en ur Brinces yaouanc caëroc’h dispositionou evit ar vertuz ; en he yaouanctis n’en em blige nemet oc’h ober oræsoun, hac o lenn levriou a zevotion ; ha mar e devize heuliet he inclination, e vize chomet epad an deiz var he daoulin dirag ar Sacramant adorabl. He zevotion evit an Itron-Varia a voa ive quer\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/395&oldid=134515 »


Buhez ar Sent/1894/Agnes, Guerc’hez ha Merzerez - Wikimammenn\nBuhez ar Sent/1894/Agnes, Guerc’hez ha Merzerez\n◄ Sebastian, Merzer Agnes, Guerc’hez ha Merzerez Visant, Merzer ►\nann unan var ’nn ugent a viz genver\nSANTEZ AGNES, GUERC’HEZ HA MERZEREZ\nAgnes a ioa ginidik a Rom. He zad hag he mamm a ioa pinvidik ha tud a lignez huel; mes tud a zoujans Doue oant ive, ha ne espernjont netra evit ober eur gristenez vad euz ho merc’h. Houma a ioa troet var ann devosion azalek he c’henta bugaleach, ha kement e karie hor Zalver Jezuz-Krist ma ne skuize morse o sonjal enn he basion hag enn he varo. Ne oa nemed daouzek vloaz pa reaz veu da jom bepred guerc’hez.\nEunn devez m’edo o tont euz ar skol, Prokop, mab da brefet pe da c’houarner Rom, a remerkaz he gened, ha ker buhan e savaz c’hoant ganthan d’he c’haout evit pried. Lakaat a reaz he goulenn digant he zud; mes ar re-ma a gemeraz ho amzer abarz respount, ha Prokop, o velet ann dra-ze, a glaskaz ann dro da gomz he-unan ouz Agnes, hag a ginnigaz d’ezhi prezanchou kaer enn esper gounit he c’haloun. Hogen, ar Zantez a reaz fae varnhan ha var he brezanchou, enn eur lavaret :\n« — Me’m euz eur pried hag en deuz roet d’inn traou kalz kaeroc’h eged ar re-ze. Ar pried-se n’en deuz ket he bar evit ar gened, ar furnez, ar vadelez hag ar c’halloud. Abalamour da ze oun en em voestlet holl d’ezhan, ha joa e ve ganen mervel evithan. Seul-vui her c’harann, seul-vui ez ounn chast; seul-vui e tostaann outhan, seul-vui ez oun pur ; seul-vui her briatann, seul-vui ez ounn guerc’hez. »\nO klevet ar c’homzou-ze, Prokop a gemeraz kement a velkoni ma kouezaz klanv. Neuze ar gouarner, o c’houzout petra ioa kaoz da glenved he vab, a eseaz d’he dro gounit Agnes. Ober a eure kement ha ma c’hellaz varnhi evit he lakaat da zimezi da Brokop. « — Biken, emezan, ne gavot guelloc’h fortun. » Mes ar Zantez a respounte ato e doa roet he ger da eunn all ha ne felle ket d’ezhi mont a enep he ger.\nGoulskoude, ar gouarner hag he vab a ioa nec’het o klask gouzout piou oa ar pried all-ze m’e devoa Agnes roet he ger d’ezhan. Abarz ar fin, unan bennag a lavaraz d’ezho : « — Ar verc’h-se a zo kristenez, hag ar pried all ma komz anezhan ken aliez eo Jezuz-Krist, Doue ar gristenien. »\n« — Ah! evelse eo, » eme ar prefet, foug ennhan abalamour ma kave eunn digarez evit en em venji euz a Agnes. Raktal e roaz urs da zigas ar zantez dirazhan, ha setu hen hag implija adarre a bep seurt finesaou evit he deseo da gemeret Prokop. Mes koll a eure he boan hag he amzer : Agnes ne reaz van evit he glevet. Neuze ar gouarner a gomzaz outhi evelhenn : « — Ar zorserez oc’h euz desket gant ar gristenien eo a vir ouzhoc’h da heul ann aliou mad a roer d’ehoc’h. Hastit affo eta mont da adori ann doueez Vesta, ha ma n’oc’h euz ket a c’hoant da zimezi, e chellot chom eno gant ar merc’hed iaouank a zo e servich ann doueez-se. »\nAgnes a respountaz : « — Ma n’e ket bet falvezet d’inn kemeret ho mab da bried abalamour d’ar garantez am euz evit Jezuz-Krist, penaoz e c’houfenn-me adori idolou mud ha bouzar, n’ez euz buez ebed ennho ? »\n« — Mad, eme ar prefet, euz a zaou unan : pe c’houi a ginnigo ezans d’ann doueez Vesta, pe me ho kaso etouez ar merched fall evit beza dishenoret. »\n« — Anat eo, eme Agnes, ne anavezit ket galloud va Zalver Jezuz; mes me he anavez ha n’em euz aoun ebed rak ho kourdrouzou : m’em euz eunn eal euz ann env da zifenn va c’horf. »\nO klevet ar respount-ma, ar gouarner a ieaz drouk ennhan ken a grene. Ordren a eure kas Agnes dioc’htu d’al leac’h m’en doa lavaret. Mes eal Doue a ioa eno o c’hedal ar Zantez, hag a lakeaz eur sklerijenn ker skeduz da bara enn he c’hichen ma ne grede den tostaat outhi. Unan hebken en devoue ann hardisegez-se, hag hennez oa Prokop, mab ar prefet; mes ker buhan e kouezaz maro-mik var zolier ar gambr.\nGoulskoude, Agnes o veza pedet evithan, ar reuzeudik-se a zavaz adarre enn he za leun a vuez, ha kerkent ec’h en em lakeaz da grial a bouez-penn : « — N’euz nemed eunn Doue enn env ha var ann douar, hag ann Doue-ze eo Doue ar gristenien. » Mes beleien an idolou a roaz da gredi d’ar bobl ne oa ann dra-ma nemed eunn taol maji, kerkouls hag ar pez a ioa dija c’hoarvezet araok. Var gement-se evelato ar gouarner en em dennaz kuit, hag a gargaz Aspasius, he eil, da varn ar Zantez enn he blas.\nAspasius a goundaonaz Agnes da veza devet ez veo ; mes, pa oue stlapet enn tan, ar flammou en em rannaz dre ann hanter, hag a lezaz ar Zantez e kreiz heb ober drouk ebed d’ezhi. O velet ar burzud nevez-se, ar barner aheurtet a lavaraz planta ar c’hleze enn he gouzoug. Hogen, ar bourreo en doa damant o skei, hag Agnes a lavaraz d’ezhan : « — Petra a c’hortozit ? Hastit affo rei ar maro d’am c’horf evit ma’z ai va ene da gaout va fried d’ar baradoz. » Enn eur gomz evelse, e varvaz ar verc’h santel, er bloaz 305, d’ann oad a drizek vloaz.\nAnn eneou chast, eme ar Skritur Sakr, ne vezint biken ankounac’heat ; ar sonj anezho a zo ato e spered Doue hag e spered ann dud (Levr ar Furnez, IV. I.) Santez Agnes a zo eunn testeni kaer euz ar virionez-se. « Ann holl boblou, eme zant Jerom, o deuz great he meuleudi ha dre gomz ha dre skrid, abalamour m’eo bet treac’h d’he oad ha d’he barnerien, ha m’e deuz gouzanvet ar verzerenti evit miret he jastete. » Dalc’hit mad eta d’ar vertuz-ma, hag e viot ive bepred karet gant Doue hag istimet gant ann dud.\nAdtapet diwar « https://br.wikisource.org/w/index.php?title=Buhez_ar_Sent/1894/Agnes,_Guerc’hez_ha_Merzerez&oldid=23557 »\nKemmoù diwezhañ degaset d'ar bajenn-mañ d'an 10 Gou 2011, da 23:06.


kraou - Wikeriadur\nGwelet ivez : krao\nGwelet ivez : kraoñ\n1.2.3 Gerioù heñvelster\n1.2.5 Gerioù kevrennek\n(Anv-kadarn) Meneget er C'hatolikon (crou).\nDa geñveriañ gant an anvioù-kadarn crau « kraou-moc'h ; krao » en kembraeg, krow « foukenn, laborenn, adti » en kerneveureg, cró « kloz, liorzhig-loened ; krao » en iwerzhoneg.\nDeuet eus ur ger keltiek *krewos pe *kruwos, eus *kreu(H)-o- pe *kruH-o-, deveret eus ur wrizienn indezeuropek *kreuH-, miret evel kráuti « berniañ, solierat » en lituaneg ha krȉti « kuzhat » en serbeg-ha-kroateg.\n(Furm verb) Savet diwar « kraou- », pennrann ar verb « kraouiañ », hep dibenn-ger.\nkraou /ˈkrɔw/ gourel (furm vihanaat : kraouig, liester : krevier)\nTi pe loch ma roer goudor ha boued d'ar chatal (deñved, mirc'hi, moc'h, saout)\nFreuzet o doa ar warded o ged, e traoñ an tour, ha kaset o doa o loened d'ar c'hraou. — (Youenn Drezen, Itron Varia Garmez, Skrid ha Skeudenn, 1941, Al Liamm, 1977, p. 183.)\n— « Deomp d'ar c'hraou ! Lom, d'ar c'hraou ! da sachañ hardi war lost ar pemoc'h ha da drubuilhañ ar yer war o c'hlud. » — (Jakez Riou, An Ti Satanazet, Skridoù Breizh, 1944, p. 129.)\nAr buoc'hed, unan hag unan, ar gazeg, an ebeul a gemeras hent ar c'hraou, en noz o tont. — (Jakez Riou, Geotenn ar Werc'hez ha danevelloù all, Al Liamm, 1957, p. 40.)\nN'o-doa ket ezomm ar re all da esa mond er hraou gand hennez. — (Jules Gros, Le trésor du breton parlé Première Partie, 1966, p. 185.)\nSavadur bihan a skeudenn kraou ar Mabig Jezuz hag ar C'hinivelezh\nEn armel mamm-gozh, war ar stal uhelañ, e weled c'hoazh un dra bennak : pe gentoc'h ne weled ket, rak kuzhet e chome a-hed ar bloaz e-barzh ur voest kartoñs melen ; ar c'hraou Nedeleg e oa. — (Roparz Hemon, Alanig an Tri Roue, Skridoù Breizh, 1950, p. 9.)\nGoulenn pemp milion evit ar c'hraou-se! — (Jules Gros, Le trésor du breton parlé Troisième Partie, 1974, p. 38.)\nN'eo ket gant bokedoù e larta an hoc'h en e graou.\nDu-mañ zo ur vuoc'hig\nen he c'hraou,\nDebriñ a ra plouz,\nDebriñ a ra foenn,\nDebriñ a ra kaoc'h\npa dro en he fenn. — (Jules Gros, Le trésor du breton parlé Troisième Partie, 1974, p. 372.)\nbuorzh, dañvati, marchosi, sout\n1. ti, loch ma roer goudor d'ar chatal\nalamaneg : Stall (de) gourel\ngalleg : crèche (fr) benel ; écurie (fr) benel ; étable (fr) benel\nitalianeg : stalla (it) benel\nkatalaneg : estable (ca) gourel\nluksembourgeg : Stall (lb) gourel\nnederlandeg : stal (nl) gourel\nokitaneg : estable (oc) gourel\nportugaleg : estábulo (pt) gourel\nsaozneg : crib (en) , shed (en)\nspagnoleg : establo (es) gourel\n2. kraou Nedeleg\nalamaneg : Weihnachtskrippe (de) benel\ndaneg : krybbespil (da) , julekrybbespil (da)\ngalleg : crèche de Noël (fr) benel\nluksembourgeg : Krëppchen (lb) benel\nnederlandeg : kerststal (nl) gourel , stal van Bethlehem (nl) gourel\nnorvegeg : julekrybbe (no)\nsaozneg : nativity scene (en)\nspagnoleg : belén (es) gourel , nacimiento (es) gourel\nsvedeg : julkrubba (sv)\n↑ Albert Deshayes, Dictionnaire étymologique du breton, Douarnenez, Le Chasse-Marée, 2003, p. 438.\n↑ Nicholas Zair, The Reflexes of Proto-Indo-European Laryngeals in Celtic, Leyden, Brill, 2012, p. 170–71.\nkraou /ˈkrɔwj/ (hag a c'hallfe bout skrivet "kraouy")\nFurm ar verb kraouiañ e trede gour unan an amzer-vremañ, en doare-disklêriañ\nFurm ar verb kraouiañ en eil gour unan an doare-gourc'hemenn\nAdtapet diwar « https://br.wiktionary.org/w/index.php?title=kraou&oldid=300943 »\nKemmoù diwezhañ degaset d'ar bajenn-mañ d'an 10 Gou 2020, da 16:54.


Avaloù Vleago - C’hoariva\nDegemer al lec’hienn > C’hoariva > Keloù > Avaloù Vleago\nSadorn 30 a viz Mezheven 2018\nStrollad Fubudennig eo breur bihan strollad Fubudenn, kroget e miz Gwengolo 2017. C’hoariet o deus e festival Taol Kurun, lodenn gentañ pezh c’hoari liseidi Diwan Karaez hag e miz meurzh evit miz ar brezhoneg e Kemperle.\nC’hoariet eo ar pezh gant seizh komedian yaouank (CE2-6vet). Pleustradegoù a vez bep merc’her etre 4e ha 5e30 dindan renerezh Fanny Chauffin, sikouret gant leurennerien a vicher, hag a-drugarez da yalc’had ar rannvro evit stummadur ar strolladoù a youl-vat.\nAr pezh c’hoari ? Avaloù Vleago, ur gontadenn Bro Iwerzhon a zo bet skrivet ha c’hoariet gant strollad Ar Vro Bagan. Berraet (35 mn e lec’h un eurvezh), ouzhpennet traoù ar vro e-barzh (rimadelloù ha kanaouennoù bro Kemperle), setu ur gontadenn a blij d’ar re vras ha d’ar re vihan !\nStaj : Pleustradennoù c’hoariva\nC’hoariva ha Teatr Piba e Gouel Deus ’Ta\nSTAJ : Krouiñ ur pezhig-c’hoari skingomz\nEMAÑ C’HOARIVA O KLASK UR SERVIJ KEODEDEL\nUr stand c’hoariva e Gouel al levrioù e Breizh\nOber c’hoariva gant stalieroù


Emission Reportajoù Keleier ar Vro : JM Blanquer: kerent Diwan 'oa o vanifestiñ dirak ar prefetioù hag an iz-prefetioù\nVakañsoù e kreizenn dudi e Gwengamp!\nN'eo ket aezet aozañ kampoù vakañsoù evit ar vugale evit…\nHa stagañ a raio Benjamin Netanyahu darnoù deus Sisjordania da Israel ?\nE miz Genver 'n oe prezidant ar Stadoù Unanet kinniget d…\nKontañ an eskell-kroc'henn rouez gant ar GMB\nEn devezhioù-mañ eo ar mare da gontañ an eskell-kroc'hen…\nManifestadeg e Montroulez da zerc'hel gant ar stal HOP!\nWar dro 400 a dud 'oa o vanifestiñ dirak ar stal HOP! de…\nPriz ar vugale hag ar yaouankiz 2020...\nDigwener ziwezhañ oa bet roet disoc'hoù priz ar yaouanki…\nEmission Reportajoù Keleier ar Vro - Episode diffusé le 27.05.2019\nJM Blanquer: kerent Diwan 'oa o vanifestiñ dirak ar prefetioù hag an iz-prefetioù\nEn o malloz ruz emañ izili Diwan gant doareoù Ministr an Deskadurezh Stad. Ar sizhun dremenet n'en eus ket Jean-Michel Blanquer kinniget a amandamant d'e raktres lezenn « evit ur Skol ar Fiziañs », oa sañset rediañ pan holl gumunioù reiñ ar forfed skol da skolioù Diwan. Ur cheñchamant soñj deus perzh ar gouarnamant, pa oa bet prometet an dra-mañ gant ar c'hentañ ministr Edouard Philippe eñ e-unan.\nDisadorn oa bet soñjet gant izili kevredigezhioù kerent Diwan mont da bep prefeti pe iz-prefeti 'ba Breizh, evit diskouez o fulor. E Kemper e oa un 250 bennaket a dud tomm eus Diwan bet oc'h eskemm an eil re gant ar re all ha klask bezañ klevet gant o frefed. Ur reportaj gant Tunvezh Wlegen-Grandjean.\nDiskinnig : Dre ma oa an dilennadegoù dalc'het e kerzh ar fin ar sizhun, zo bet embannet gant ar prefeti n'he doa ket ar gwir da eskemm war sujedoù politikel. Groet he deus emgav da dud Diwan e kerzh ar sizhun a-zeu. Evit strolladoù Diwan Penn-ar-bed emañ an emgav e Kemper hiriv da 5e goude kreisteiz gant ar prefeti. Gall a ra pep hini mont da harpañ dileuridi Diwan.


Sevenadur ar bobl - Wikipedia\n(Adkaset eus Kultur ar Bobl)\nDaou ster zo d'al lavarenn sevenadur ar bobl. Diouzh an eil tu emañ sevenadur pobl ar gouerien ha pouezus-kenañ e chom an obererezhioù sevenadurel a zo bet legadet d'ar Vrezhoned gant o gourdadoù ; diouzh an tu all, deuet eo Breizh (hag holl vroioù Kornôg Europa) da vezañ ur gevredigezh levezonet-don gant gizioù ar c'hêrioù.\nSetu perak ez eo reishoc'h lakaat "sevenadur ar bobl" e-keñver ar saozneg popular culture, petra bennak ma'z eo disheñvel ster ar ger saoznek culture.\nE-giz-se e c'heller renkañ an dañsoù breizhat, ar sonerezh breizhat ha sportoù hengounel Breizh evel ul lodenn eus sevenadur ar bobl e Breizh.\nSevenadur ar bobl a c'hall bezañ meizet evel ar saozneg folklore , da lâret eo sevenadur hengounel ur strollad tud. An dra-se a c'hallo bezañ hengounioù, kanaouennoù, kontadennoù, kredennoù, troioù-lavar. Ar folklore a gustume bezañ kaset a zen da zen dre gomz, mes en amzer-vremañ ez eus bet klasket mirout dre skrid ar sevenadur dre gomz eus meur a vro.\n↑ Diwar ar saozneg folk, "pobl" ha lore, "gouiziegezh"\nAdtapet diwar « https://br.wikipedia.org/w/index.php?title=Sevenadur_ar_bobl&oldid=1461845 »\nKemmoù diwezhañ degaset d'ar bajenn-mañ d'an 4 Ebr 2013, da 14:22.


Maoris ar C'hollo - Wikipedia\nMaoris ar C'hollo\nUr beleg broadelour eus eskopti Kemper eo bet Maoris ar C'hollo (Maurice Colleau) ganet e 1921 ha marvet e 2003.\nGoude an Eil Brezel-bed e voe lakaet da gure e parrez Skrigneg, hini Yann-Vari Perrot, a oa bet person eno. Diwar hengoun hemañ a-hend-all, e oa deuet Maoris ar C'hollo da vezañ ur broadelour eveltañ, en un amzer ha ne oa ket aes diskouez hag embann mennozioù a seurt-se ; dindan ur golo en doa goulennet digant Youenn Olier kas ar gelaouenn "An Avel" e 1945. Lakaet da gure en Edern ha Loperc'hed ez eas da berson Lambêr, tost d'e barrez ginidik, Plouarzhel. Diaezet gant ar gizioù nevez a oa bet degaset el liderezh hag er baskouriezh da heul adreizhoù ar Goursened diwezhañ, Vatikan II, er C'hwec'hkogn da vihanañ, ha diaezet ivez gant an disfiz a vaged en e eskopti ouzh ar v-broadelouriezh vrezhon a oa bet difennet gantañ a-hed e vuhez hag a-vihanik, koulz lavaret, evel ma plije dezhañ kontañ, en em dennet en doa e ti-retred ar veleion e Keraodren, e Brest. Diwar-neuze e kemeras perzh a-zevri e buhez Oaled Sant Erwan Brest, er gelaouenn Imbourc'h hag e bodadegoù miziek "Kristenion Breizh" a voe ur broud evitañ da skrivañ.\nMisionoù e Breizh er seitekvet kantved a zeuas er-maez e 1983.\nTeologiezh an Dieubidigezh , niv. 189 Imbourc'h 1984. Ar studiadenn-se a c'hoarveze evit darn eus un droidigezh diwar an destenn embannet gant "ar c'henstrollad sakr evit kelennerezh ar Feiz".\nPouezus a-walc'h eo an diell-mañ diouzh m'en doa klasket krouiñ ur yezh o klotañ gant an destenn orin, evit darn amprestet digant Kis-Saded, dre ar gelaouenn Imbourc'h hag evit ar peurrest, tro pe dro, ijinet ha kinniget gant ar skrivagner e-unan ; hemañ, padal, a oa ur brezhoneger a-vihanik, hag a glaske chom an eeunañ ar gwellañ. Gwevn ha sklaer eo ivez ereadurezh e yezh en oberenn-mañ.\nDielloù diembann :\nUn diell hir e galleg a-zivout ar gwir o deus ar vrezhonegerion e dibenn en XXIvet kantved, e-keñver ar feiz kristen, da genderc'hel da gaout skoazell an Iliz en o yezh. Morse ne dizhas kaout a respont digant e eskob daoust d'e c'houlennoù.\nJeremiaz a voe troet gantañ e strollad troidigezh ar Bibl en-dro da v-Maodez Glanndour (diwar ar Bibl gresianek).\nAdtapet diwar « https://br.wikipedia.org/w/index.php?title=Maoris_ar_C%27hollo&oldid=1818582 »\nDernière modification le 7 Gen 2019, à 19:37\nKemmoù diwezhañ degaset d'ar bajenn-mañ d'an 7 Gen 2019, da 19:37.


Appel : Clip Participatif Chanson Officielle\nPublié le 19/02/18 16:37 -- mis à jour le 19/02/18 16:37\nKemerit perzh e klip Redadeg 2018 – Betek an trec'h !\n(voir le site) width='500' height='282' alt='foto klip' />\nUn tuto evit kompren gwelloc'h :\n« Betek an trec'h » eo kanaouenn ofisiel Redadeg 2018. Evit lakaat anezhi war wel ez eus bet soñjet goulenn diganeoc'h kemer perzh c'hwi ivez er c'hlip ha reiñ buhez d'ar video.\nRet e vo deoc'h kanañ ar pozioù pe klask mouskanañ anezho hag e c'helloc'h bezañ gwelet e klip ofisiel ar Redadeg 2018.\nAr re farsusañ, souezhusañ, dirolletañ a vo dibabet e-barzh ar c'hlip.\nSetu un nebeud kuzulioù :\nGant peseurt dafar :\n(voir le site) width='8' height='11' class='puce' alt="-" /> Ur pellgomz, benveg foto pe kamera evit ar skeudenn\n(voir le site) width='8' height='11' class='puce' alt="-" /> Ur pellgomz all pe un urzhiaterez gant songreskerioù evit ma klevfec'h ar ganaouenn ( (voir le site) class='spip_in' type='audio/mpeg'>Pellgargañ ar ganaouenn), (ret eo klevet mat ar ganaouenn evit ma c'hellfemp keitañ gant ar sonerezh).\n(voir le site) width='8' height='11' class='puce' alt="-" /> (voir le site) class='spip_in' type='application/pdf'>Ar pozioù evit pleustriñ warno\nEn em filmit :\n(voir le site) width='8' height='11' class='puce' alt="-" /> O kanañ ar ganaouenn hag an diskan (d'an nebeutañ unan eus ar pozioù-kan hag an diskan)\n(voir le site) width='8' height='11' class='puce' alt="-" /> O tañsal pa vez sonerezh salsa\nHoc'h-unan e mod selfi\n(voir le site) width='8' height='11' class='puce' alt="-" /> Gant ho strollad mignoned, a-drugarez d'ur c'hamalad filmer\n(voir le site) width='8' height='11' class='puce' alt="-" /> Gant ho tud-kozh vousc'hoarzhus\n(voir le site) width='8' height='11' class='puce' alt="-" /> Gant ho loen muiañ-karet\n(voir le site) width='8' height='11' class='puce' alt="-" /> Diroll, treuzwisket pe gant dilhad ar pemdez, laouen bepred\n(voir le site) width='8' height='11' class='puce' alt="-" /> En diavaez-vro, dirak lec'hioù dibar a lako ar Redadeg da veajiñ\n(voir le site) width='8' height='11' class='puce' alt="-" /> O redek, o treiñ warnoc'h hoc'h-unan hag o kanañ war un dro\n(voir le site) width='8' height='11' class='puce' alt="-" /> Oc'h ober van da seniñ gant ur benveg ! Air gitar, air-trompuilh...\nGrit ur video hir a-walc'h evit ma c'hellimp dibab peseurt mare lakaat ac'hanoc'h er c'hlip !\nKasit ar skeudennoù-se, dre ho pellgomz pe urzhiaterez, a-raok ar 4 a viz Meurzh 2018, d'ar chomlec'h :\n(voir le site) " class='spip_url spip_out auto' rel='nofollow external'> (voir le site)\nSkouer - Un happening graet e Douarnenez :\n(voir le site) " class="spip_out spip_url"> (voir le site)\n(voir le site) class='spip_in' type='audio/mpeg'>Pellgargañ ar ganaouenn\n(voir le site) class='spip_in' type='application/pdf'>Pozioù «Betek an trec'h»


Kaozeadenn Implijer:2.13.211.67 - Wikipedia\nDemat deoc'h, Petra an diaoul a glaskit diskouez o lammat war gement pennad boulc'het gant an implijer Bianchi-Bihan a-benn ar fin ? Ne gav ket deoc'h e ve frouezhusoc'h dibab un anv-implijer evit gwir hag ober war-dro ho pennadoù deoc'h ? A galon.--Prieladkozh (kaozeal) 7 C'hwe 2015 da 15:46 (UTC)\nListennad lavaredoù latinAozañ\nFidamdoue ! n'it ket da embann war ar groaz ne glaskit ket c'hwezhañ an tan !--Prieladkozh (kaozeal) 8 C'hwe 2015 da 17:09 (UTC)\nHomañ eo ar bajenn gaozeal evit un implijer dizanv n'en deus ket krouet kont ebet evit c'hoazh pe na implij ket anezhi. Setu perak e rankomp ober gant ar chomlec'h IP niverel evit anavezout anezhañ. Gallout a ra ur chomlec'h a seurt-se bezañ rannet etre meur a implijer. Ma'z oc'h un implijer dizanv ha ma stadit ez eus bet kaset deoc'h kemennadennoù na sellont ket ouzhoc'h, gallout a rit krouiñ ur gont pe kevreañ kuit a vagañ muioc'h a gemmesk gant implijerien dizanv all.\nAdtapet diwar « https://br.wikipedia.org/w/index.php?title=Kaozeadenn_Implijer:2.13.211.67&oldid=1618778 »\nDernière modification le 8 C'hwe 2015, à 17:09\nKemmoù diwezhañ degaset d'ar bajenn-mañ d'an 8 C'hwe 2015, da 17:09.


Pajenn:Imitation ar Verc’hes Vari.djvu/81 - Wikimammenn\nPajenn:Imitation ar Verc’hes Vari.djvu/81\ndui e-c’hunan ! Ober a ra evel un den dall pehini a falfe dezan cundui un all, dal eveltan hac a guez gantan er fos.\nGrit eta evel ar Verc’hes Vari, ha ma na ellit qet evelti en em separi evit pell amser dioc’h ho qerent, da viana e c’hallit mont da eur retret bennac ; ha ma n’ho peus qet c’hoas an avantach-se, e c’hellit da viana evelti pedi alies an Autrou-Doue ha lavaret dezan ar pez a lavare ar roue santel David : Autrou-Doue, va ene a savan varzu ennoc’h : va pheden a adressan deoc’h : roït din da anaout, me ho suppli, an hent dre behini e tlean bale.\nUn eil moyen evit anaout da be stad omp galvet, a so consulti hor c’honfessoret da bere e tleomp pedi Doue da rei ar graçou necesser evit hor c’hundui ervad var ar poënt-ma.\nSt. Paul, convertisset gant Doue var an hent a Zamas, a recevas urs d’en em bresanti dirac ar bêlec eus ar guêr-se, dirac Ananii, evit clevet dessinou Doue varnezan.\nDoue pa c’halv un den da eur stad, a fournis dezan ar voyenou da erruout er stad-se ha da ramplissa mad e obligationou.\nBolontez ar guerent, pa vezont ræsonabl, a ell ive beza eur merq e zomp galvet da certen stajou. Mæs avechou ar guerent conduet dre vouez ar c’hic bac ar bed, a so diræson, hac un den yaouancq a ell ho c’hon-\n(a) Ps. 142. 10.\n↑ Ps. 142. 10.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/81&oldid=110862 »


ober al lu - Wikeriadur\nober al lu\nDiwar ar verb ober, ar ger-mell strizh al, an anv-kadarn lu hag an araogenn gant.\nober al lu gant /ˈoːbɛr al ˈlyː ɡãn(t)/\nOber goap eus unan bennak pe un dra bennak\n[...] ha diwar neuze e strivas holl c'hoaperien Paris, skeudennerien ha kannerien, d'ober al lu gant ar paour kaezh hag e wreg, ur vaouez sioul-tre, met siwazh ur sac'hadig toaz eveltañ. — (Jarl Priel, Amañ hag Ahont, Al Liamm, 1957, p. ?.)\n[...], kement ha ken bihan ma rankas ar paour kaezh Per, feuket o welout e wreg-eñ oc'h ober al lu gantañ, [...]. — (Jarl Priel, An Teirgwern Pembroke, Al Liamm, 1959, p. 16.)\nHag en tu-hont da se, levenez hep he far, dudi baradozel, graet en devoa al lu gant enebour touet e diegezh. — (Edouarzh Ollivro, troet gant Jakez Konan, Pikoù Mab e Dad, Mouladurioù Hor Yezh, 1983, p. 277.)\nOber al lu gant re Gergoneg, a dalveze kement ha terriñ e goumananant, [...]. — (Youenn Kervalan, Dremmoù Arrasate, Embannadurioù Al Lanv, 2009, p. 43.)\nober an ïo gant\nober goap eus\nober goap ouzh\ngalleg : se moquer de (fr) , tourner en ridicule (fr)\nAdtapet diwar « https://br.wiktionary.org/w/index.php?title=ober_al_lu&oldid=271121 »\nKemmoù diwezhañ degaset d'ar bajenn-mañ d'an 25 Mae 2018, da 09:34.


Trede levr - XXXII - Wikimammenn\nTrede levr - XXXII\n◄ Red eo d’ann den ober fae war gement tra zo krouet, mar fell d’ezhan kaout he Grouer Trede levr - XXXII Diwar-henn ar re a zo bepred ho c’haloun tu-man tu-hont.Red eo d’e-omp ober pep tra evit Doue, o veza ne dleomp tenna nemet war-zu enn-han ►\nEIL GENTEL HA TREGONT.\nRed eo d’e-omp en em zilezel hon-unan ha plega c’hoantegesiou hor c’haloun.\n1. — Jezuz-Krist. — Va map, ne d-oc’h ket evit kaout ar gwir frankiz a galoun ma n’en em zilezit ket a-grenn hoc’h-unan. Nasket eo, ar re a zo stag ouz ho zra hag en em gar ho-unan. Falvezout a ra d’ezho kaout pep tra, gouzout pep tra ; nec’het int hag atao emint o klask ho eaz ho-unan, hep derc’hel stad euz ar pez a blij d’in-me. Oc’h-penn zo, poania a reont aliez evit traou ne hellont ket padout, rak mont a rai holl da netra kement ne zeu ket a berz Doue. Ho pezet sonj euz ar c’homziou zo aman war-lerc’h, kaer-meurbed int hag hi berr : dilezit pep tra hag e kavot pep tra ; list c’hoantegesiou ho kaloun hag e kavot ar peoc’h. Grit preder a galoun war ar wirionez-man, hag e teuio d’e-hoc’h pep skiant, pa ho pezo great hervez ma lavar Doue.\n2. — Ann ene mad. — Aotrou, va Doue, ann dra-ze ne d-eo ket eur c’hoari eo, ann dra-ze ne d-eo ket eunn dervesiad labour, rak er c’homziou-ze, peger berr-hennag ma’z int, ema ar stad santela euz a eur manac’h mad.\n3. — Jezuz-Krist. — Va map, arabad eo d’e-hoc’h pellaat diouz-in hag en em zigalounekaat p’am c’hlevit o komz euz a hent ar re zantela. Kentoc’h e tleit poania, pe diana kaout eur gwir c’hoant, d’en em zevel d’ar stad huel-ze.\nSalo d’e-hoc’h e rafac’h evel-se ! Plijet gant Doue n’ho pe karantez e-bed evid-hoc’h hoc’h-unan ! Plijet gant Doue ne rafac’h nemet ar pez a blij d’in ha d’ann hini am euz lekeat da veza Tad d’e-hoc’h ! Neuze e vec’h gwir vignoun d’in, neuze e vec’h euruz hag e peoc’h hed ho puez.\nKalz a draou hoc’h euz c’hoaz da guitaat ; ma ne zilezit ket a-grenn anezho dre garantez evid-oun, n’ho pezo ket ar pez a c’houlennit.\nSelaouit ac’hanoun : mar fell d’e-hoc’h dont da veza pinvidik, e rankit prena digan-en ann aour a zo bet ebarz ann tan, da lavaret eo, furnez ann env a ra fae war draou ar vuez-man ; prizit-hi muioc’h eget furnez ann dud, muioc’h eget kement a blij d’ezho ha d’e-hoc’h hoc’h-unan.\n4. — Lavaret em euz ez eo red d’e-hoc’h prena traou dister ha rei enn ho leac’h ann traou a zo prizet muia gant ar bed ; rak ar gwir furnez a zeu euz ann env, a zo gwall zister ha bihan dra evit ann dud. Disonj int anezhi, kouls lavaret, o veza ne oar ket ar furnez-ze en em c’houeza nag ober stad euz a veuleudiou ann dud. Meur a hini a veul anezhi ; ho buez, siouaz, ne d-eo ket hevel oc’h ho c’homziou. Koulskoude ar furnez-ze a zo eur mean a dal kalz hag a zo kuzet oc’h eur maread a dud.\nNa petra eo ann den anezhan he-unan, ann den gant he spered direiz, gant he c’hoantegesiou, gant he dechou fall ? Dalc’het eo gant pep seurt faziou zo o touella anezhan ; dalc’het eo gant he c’hoantegesiou, ha gant ar pez a ra d’ezho sevel enn he galoun ; ne d-euz eta stad gwasoc’h e-bed d’ann den eget ar stad-ze. Setu aze, va Doue, e pe stad ema ann den pa ne fell ket d’ezhan senti a-grenn ouz-hoc’h ; red eo d’ezhan plega e pep stad, mar fell d’ezhan beza distag dioc’h pep tra. Ar gwir frankiz a galoun a zo o viret penn-da-benn kelennaduresiou ha gourc’hemennou ann Aviel ; hag ann neb en em zilez a-grenn he-unan, hen-nez a vir holl gelennaduresiou hag holl gourc’hemennou ann Aviel. Hag evit gwir, nep piou-bennag ne zelaou ket mouez he spered, a zo enn-han gwirionez Doue hed-da-hed. Ann hini a voug enn he galoun ar garantez en deuz evit-nan he-unan, ar garantez-ze a zo bet kaset da fall dre bec’hed Adam, hen-nez a laka da zevel e diabarz he galoun ar garantez evit Doue hag ar garantez evit he nesa, da lavaret eo, holl lezen Doue e berr gomziou. Ann neb en em zilez a-grenn he-unan, hen-nez ne ra diwar-neuze nemet ar pez a blij da Zoue, ar reiz dreist pep reiz. Neuze ann den a zo distag dioc’h pep tra evel ma’z eo Doue he-unan, o veza ma teu da veza hevel out-han ; distag eo dioc’h pep tra, o veza ma’z eo kuit a faziou hag a wall-ioulou, oc’h en em zilezel he-unan evit mad.\nPrenet omp bet gant Jezuz-Krist, eme ann Abostol sant Paol, galvet omp bet gant-han d’ar gwir frankiz a galoun ; pe mar d-eo gwelloc’h, galvet omp bet da anaout lezen ann Aviel, gwir lezen ar gwir frankiz a galoun. Dre-z-hi e vezomp er-meaz euz a zujedigez ann drouk, mar talc’homp mad d’ezhi ; dre-z-hi goude e vezimp kaset evit mad d’ar gwir c’hloar a vezo roet da vugale Doue.\nAdtapet diwar « https://br.wikisource.org/w/index.php?title=Trede_levr_-_XXXII&oldid=89355 »


Pajenn:Ar Floc'h - Deuz ar garantez d'ar maro - Ar Bobl, 1909.djvu/12 - Wikimammenn\nPajenn:Ar Floc'h - Deuz ar garantez d'ar maro - Ar Bobl, 1909.djvu/12\nRomant gazeten AR BOBL 12\nKen trum ha lavaret, e oa liammet, ha kerkent ive ar c’hezek a dapaz bep a daol var o c’hein, mes kerkent an taol, e kouezchont o fevar d’an douar, maro-mik…\nAn itron o welet eur seurt tra estlamuz, a dennaz he c’hleze, hag a ieaz evit laza Gwennola.\nMes allaz ! ar mevel braz a grogaz ennhi, hag ive Laouik ar mevel bihan\nHen-ma a lezaz eun tam dourn-deou an itron, hag a ioa treuzet e vrec’h kleiz gant ar c’hleze.\nO welet ar gwad o ruilla deuz e vrec’h, Laouik a en em lakeaz da ouela ha da dec’het kuit.\nPa en em welaz e unan, Per a daolaz an itron d’an traon, a ziframmaz diganti he c’hleze, hag en torraz war ar mein.\nPa oa marvet ar pevar loan, Gwennola a oa bet distaget. An itron neuze a lavaraz lakat anezi ekreiz eur bern lann a oa e traon ar c’hoat, ha lakat an tan ennhan, evit ma vije rostet korf an trubardez, ar c’haouiadez.\nAn diou vatez a grogaz adarre er plac’hik, a roaz d’ezhi eur skeul evit pignat war ar bern keuneut.\nAn tan a oa trum elumet, en eun hanter heur e oa devet, ha korf ar plac’hlk n’en devoa bet drouk abed.\nO welet ne oa moien abed da zont abenn deuz he zorserez, an itron a ginnigaz taol anezhi er c’houldri da vervel gant an naoun etouez al louztoniach.\nAr pez a oa gourc’hemennet a oa great, hag eno brema eo e chomo ar plac’hig ken a deuio he zad d’ar gear.\nXII. — Dizro an tad d’ar maner\nPa oa taolet Gwennola er c’houldri, an itron a zonje d’ezhi e vije bet marvet eno etouez al lorniez gant an naoun, ha goudeze ne vije ket bet diez interri anezhi heb gouzout da zen en eur c’horn bennag deuz ar c’hoat.\nNeuze e kemennaz d’ar metejen mont da gaout sekretour an ti-kear da lavaret d’ezan oa marvet Gwennola Kerzuliek e maner an Tymeur.\nPer a ieaz d’an ti-kear ha Laouik a ieaz d’ar presbital da gerc’hat ar c’hroaziou, hag an traou a oa red evit sebelia ar c’horf-maro.\nAr plac’hik a oa laket marvet d’ar 27 a viz Heven, da eiz heur deuz ar mintin, hag an interramant a vije great en de varlec’h da nav heur deuz ar mintin.\nDen abed n’en devoa urz da zont er maner da daol dour war c’horf maro, hag antronoz, eleac’h korf Gwennola e oa laket mein ebarz el laouer, kaset d’an iliz ha d’ar vered.\nAn itron, kerkent ma oa kraouiet Gwennola, a skrivaz al lizer ma d’he goaz :\n« Va fried ker,\nN’euz den evit kompren ar glac’har a ren er maner abaoue ma z’ oud eat kuit. Gwennola o merc’hik karantezuz, pa glevaz e oa partiet he zad e kuz diouthi, a oa kement enkrezet gant an disparti-ze, ma savaz ar gwad d’e fenn, ma kouezaz klanv da vervel, ma varvaz d’ar merc’her da eiz heur deuz ar mintin, ne oaz ket c’hoaz digouezet e Mellak.\nNe vezin ket avansetoc’h evit lavaret d’id pegement eo enkrezet hor c’halonou er maner, gwelloc’h eo d’in lavaret d’id ez eo gwelloc’h d’eomp ober buana ma c’hellimp hor c’hanv d’ar plac’hik-ze ken fur, ken mad.\nDeuz d’ar gear kenta ma c’helli evit kreski hon nerz-kalon, rak oll omp glac’haret deuz eun disparti ken souden.\nD’id a galon hed ar vuez.\nAn aotrou Kerzuliek pa lennaz al lizer-ze, a skuillaz eur mor a zaëlou, hag a vennaz koll e benn.\nGoude beza great e gefridi e Mellak, goude beza taolet eur banne dour binniget war bez e bried kenta Gwennola Kerglazek, e tistroaz d’ar gear prim ha prim.\nDigouezout a reaz en he vaner d’ar 17 a viz gouere wardro kuz-heol\nKerkent ma oa diskennet deuz ar wetur, e zeaz da vriata he wreg en eur ouela d’he verc’hik Gwennola.\nAn itron ive deuz he c’hoste a ouele, hag a lavare d’he goaz kemer nerz-kalon evit gouzanv ar gwaleur a zigoueze ganto.\nAn aotrou a chomaz eun daou pe dri devez en e gambr heb finval, brevet gant ar glac’har o sonjal er gwalennou a skoe warnhan heb paouez.\nGoulskoude, deuz ar mintin d’ar sul war-lerc’h, ez eaz d’ar vered da ouela war bez e verc’hik muia karet Gwennola.\nPa zistroaz d’e vaner, e reaz eun dro er jardinn, en e varchosi.\nEstlamet o oa bet pa welaz e oa devet e vern keuneut, hag er c’hraou e c’houlennaz digant ar mevel braz e peleac’h e oa eat ar pevar loen.\n« Aotrou, va mestr, a lavaraz Per, goulennit an dra-ze digant an itron, hi e deuz difennet ouzomp lavaret d’eoc’h.\nNa me nag ar metejen all na c’hellomp anzav ouzoc’h petra zo digouezet er maner aboue ma zoc’h partiet. »\n— « Petra, petra zo c’hoarvezet eta ?\n— « Goulennit digant hoc’h itron. »\nAn aotrou a zavaz kerkent da gambr an itron.\n« E peleac’h ema ar pevar loen a oa er marchosi pa oan eat ac’hann pemzek devez zo ?\nAdtapet diwar « https://br.wikisource.org/w/index.php?title=Pajenn:Ar_Floc%27h_-_Deuz_ar_garantez_d%27ar_maro_-_Ar_Bobl,_1909.djvu/12&oldid=157308 »\nKemmoù diwezhañ degaset d'ar bajenn-mañ d'an 29 Meu 2020, da 14:20.


boazet - Wikeriadur\nSavet diwar boaz-, pennrann ar verb boazañ, hag an dibenn-ger -et\nAnv-gwan-verb ar verb boazañ\n[...] ? Gwir eo ive n'oun ket boazet da zisken er c'hao : aze zo doriou teir pe beder ; eun dibad am eus ranket ober. [...]. — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 22.)\n[...], bet moumounet gant he zad, abaoe ma oa anezi, ha boazet da ober e pep lec'h he mestrez. — (Ivon Krog, Eur Zac'had Marvailhou, Buhez Breiz, Kemper, 1924, p. 9.)\n↑ Vi-koukoug : ret eo lenn "dibab" moarvat.\ngalleg : (s'être) accoutumé (fr) , habitué (fr)\nAdtapet diwar « https://br.wiktionary.org/w/index.php?title=boazet&oldid=234790 »\nKemmoù diwezhañ degaset d'ar bajenn-mañ d'an 1 Ebr 2017, da 19:02.


Ger-stur broadel : الله، الوطن، الملك\nAllāh, al-Waţan, al-Malik\n"Doue, ar Vro, ar Roue"\nRoue Mohamed VI (محمد السادس, ⵎⵓⵃⵎⵎⴷ ⵡⵉⵙⵙ ⵚⴹⵉⵚ)\nKentañ ministr Aziz Akhannouch (عزيز أخنوش, ⵄⴰⵣⵉⵣ ⴰⵅⵏⵓⵛ)\n33 241 259 (2005)\n2 a viz Meurzh 1956\nMoneiz Dirham Maroko (MAD)\nKan broadel Kan broadel Maroko (Nachid waţani maghribi)\nDevezh ar vro 2 a viz Meurzh\nKod war ar Genrouedad .ma\nKod pellgomz +212\nRouantelezh Maroko, pe Maroko ent-berr (المغرب, al-Maġrib en arabeg; ⵍⵎⴰⵖⵔⵉⴱ Lmaɣrib e tamazight), a zo ur vro e gwalarn kevandir Afrika. Bevennet eo gant ar Mor Kreizdouar en hanternoz, gant Aljeria er reter, gant ar Meurvor Atlantel er c’hornôg, ha gant Sahara ar C'hornôg er c’hreisteiz (douaroù aloubet gant Maroko e 1975). Rabat eo ar gêr-benn velestradurel ha politikel, ha Casablanca ar gêr vrasañ hag ar gêr-benn armerzhel. Div gêr stag ouzh Spagn a zo enklozet e Maroko, war aod ar Mor Kreizdouar: Ceuta (Sabta) ha Melilla (Maliliya).\nAr Menezioù Atlas a dreuz ar vro penn-da-benn, eus ar mervent d’ar biz. Er reter hag er su d’ar menezioù-se en em led dezerzh ar Sahara, m’eo gwall zistank an dud. Emañ an darn vrasañ eus annezidi Maroko o chom er gwalarn da aradennad an Atlas. Aodoù he deus ar vro war ar Mor Kreizdouar en Norzh hag ar Meurvor Atlantel er C'hornôg. 34 milion a annezidi he deus hervez niveradeg 2014, ha 446 550 km² zo dezhi (47,51 ann./km²) pe 710 850 km² gant Sahara ar C'hornôg.\nAn arabeg hag an tamazigh eo ar yezhoù ofisiel. Div yezh a vez kaozeet er vro: arabeg Maroko, zo disheñvel-mat diouzh an arabeg unvan, hag ar berbereg (anvet tamazight alies). Ledet a-walc’h eo an anaoudegezh eus ar galleg, yezh an drevadennourien gozh, hag ar spagnoleg e lodennoù ’zo eus ar vro. Implijet e vez ar galleg en ensavadurioù gouarnel, er mediaoù, er bed ekonomikel hag en diplomatiezh. Kelennet e vez dre ret en holl skolioù Maroko.\nEzel eo Maroko eus an ABU, ar Gevre Arab, Unaniezh Afrika, Unaniezh Maghrib Arab, Aozadur ar c'henober islamek, Aozadur etrebroadel ar frankofoniezh, Strollad ar 77, Unaniezh evit ar C'hreizdouar, ha war ar renk emañ evit emezelañ da Gumuniezh Armerzhel Stadoù Kornôg Afrika.\nAn Islam, an "arabiezh" hag an "amazighiezh" a zo despizet gant bonreizh ar rouantelezh evel « lodennoù diazez » identelezh ar bobl varokan. Relijion ar Stad eo an Islam, met diogelaet eo gantañ ar frankiz azeuliñ evit an holl relijionoù.\nRoudoù Hominidae zo bet kavet hag a zo 700 000 bloaz kozh. Er Ragistor e oa o chom Berbered eno. Diazezet e voe ar pezh a vez gwelet evel ar stad varokan kentañ gant an emir Idris Iañ e 789.\nUn nebeud mareoù pouezus en istor ar vro :\nImpalaeriezh roman 40-395\nRouantelezh ar Vandaled 429-533\nImpalaeriezh roman ar Reter 533-688\nRouantelezh Nekor 710-1019\nGwarezveliezh c'hall e Maroko (1912-1956)\nren Hasan II etre 1961 ha 1999\nren Mohamed VI abaoe 1999\nPempvet armerzh Afrika eo hini Maroko, hag an trede er Maghreb goude Ejipt hag Aljeria. Tremenet eo ar PDG eus 56 da 107 miliard a zolaroù etre 2004 ha 2014, ha mestroniet eo ar monc'hwez gant ur c'heitad bloaz 1.8 %. Hervez ministrerezh an armerzh e oa 1.6% ar monc'hwez e 2015, ha 4.8 % ar c'hresk, sachet gant ur bloavezh labour-douar mat, ur sifr uheloc'h eget ar 4.4% a oa bet rakwelet gant al lezenn arc'hant 2015.\nBras e chom an digevatalderioù sokial avat, hervez un danevell savet gant an AMG Oxfam.\nBrudet eo ar fantasia varokan, un abadenn varc'hegezh hengounel a denn d'ar meuriad, d'al labour-douar ha d'ar relijion. Graet e veze bep bloaz e koulz ar mousem, gouel an eostoù ha gouel sant ar meuriad. E-pad an arvest-se e vez drevezet argadoù gant ar varc'hegerien war o c'hezeg harnezet brav, o tennañ gant o fuzuilh poultr-tarzh.\nSpisoù a vez implijet kalz er c'heginerezh marokan hag a zo ur meskad eus ar re vorian, europat ha kreizdouarat. Produet e vez safron e Tetouan, bent hag olivez e Meknes, hag orañjez ha sitroñs e Fes. Kig-yar eo ar c'hig ar muiañ debret er vro, a-raok kig-bevin ha kig-dañvad. Kouskous ha tajin eo ar meuzioù brudetañ.\n↑ Maroc : « Un pays moins stable que stabilisé par un système policier » e lemonde.fr .\nAdtapet diwar « https://br.wikipedia.org/w/index.php?title=Maroko&oldid=1984302 »\nKemmoù diwezhañ degaset d'ar bajenn-mañ d'an 2 Ebr 2022, da 18:34.


Monsieur Parent (dastumad) - Wikipedia\nMonsieur Parent (dastumad)\nMonsieur Parent zo un dastumad danevelloù gant ar skrivagner gallek Guy de Maupassant, hag embannet en 1886 gant an embanner Paul Ollendorff. Anvet eo al levr diwar anv an danevell Monsieur Parent.\nSeitek danevell zo e levr 1886 :\nMonsieur Parent (diembann)\nÀ vendre (1885)\nLa Confidence (1885)\nUn fou (1885)\nTribunaux rustiques (1884)\nÇa ira (1885)\nAu bord du lit (1883)\nKentañ ma voe embannet an dastumad Monsieur Parent a voe e deroù Kerzu 1885 e ti an embanner Paul Ollendorff, petra bennak ma oa skrivet 1886 war an embannadur kentañ. E 1988 e voe adembannet dindan an anv Monsieur Parent et autres nouvelles gant Folio classique (n° 1913), e ti Gallimard.\nMonsieur Parent, e Gallica (16vet embannadur e 1886).\nMonsieur Parent, skrid Wikisource diwar embannadur Paul Ollendorff, e 1886.\n↑ Hervez an notenn d'al levr Monsieur Parent et autres nouvelles", folio classique n° 1913, page 229.\nAdtapet diwar « https://br.wikipedia.org/w/index.php?title=Monsieur_Parent_(dastumad)&oldid=1799240 »\nDernière modification le 2 Gou 2018, à 22:27\nKemmoù diwezhañ degaset d'ar bajenn-mañ d'an 2 Gou 2018, da 22:27.


Filistinerezh - Wikipedia\nKomz a raer eus filistenerezh evit ober anv en un doare disprizus eus tro-spered an dud n'o deus ket tamm blizidigezh ha na gomprenont seurt ebet en traoù war un dachenn bennak, hini an arzoù, al lennegezh pe an traoù nevez peurgetket. Hervez implijerien ar ger da vihanañ atav. Anvet e vez an dud o deus an dro-spered-se "Filistined".\nDont a ra ar ger-se eus Philister, ur poz eus luc'haj ar studierien alaman en XIXvet kantved, a oa anv ar re na oant ket bet war ar studi er skolioù-meur. Savet eo diwar anv ar Filistined, enebourien an Hebreaned en Henamzer.\nAdtapet diwar « https://br.wikipedia.org/w/index.php?title=Filistinerezh&oldid=1479814 »\nDernière modification le 4 Ebr 2013, à 22:18\nKemmoù diwezhañ degaset d'ar bajenn-mañ d'an 4 Ebr 2013, da 22:18.


Buhez ar Sent/1912/Gouel an Anaon - Wikimammenn\nBuhez ar Sent/1912/Gouel an Anaon\n◄ Gouel an Holl Zent Gouel an Anaon Gwenaël ►\nEil devez a viz Du\nDomine, omnibus in Christo quiescentibus, locum refrigerii, lucis et pacis ut indulgeas, deprecamur.\nOtrou, da gement hini a zo maro en karante Jezuz-Krist, roët, ni ho ped, eul lec’h a freskadurez, a sklerijen hag a beuc’h.\n(Komzou hag a lavar bemde ar beleg, prest goude ar gorreou, en oferen).\nAn Iliz he deus bugale en pevar c’horn ar bed, eus ar zav-heol d’ar c’huz-heol, eus ar c’hreiste d’an hanter-noz ; an heol, kaer en deus trei ha dizrei en bolziou an nenv, a gav bepred dirakan eur rumm pe rumm aneze.\nKoulskoude, dre Ouel an Holl-Zent, e welomp n’he deus war an douar nemet eun darn eus he bugale ; daou rumm-all he deus c’hoaz, ha ma trid he c’halon o sonjal er re zo digouezet er baradoz, n’ankoua ket ar re a c’hortoz digor e-tal dor ar gêr. Setu perak, war-lerc’h he dilhad skedus, e wisk breman he dilhad kaonv, ha mouez klemmus he c’hleier, en pep parouz, a ya a-dreuz d’al lenneier, betek an tiegeziou pellan, da lavaret d’an holl pedi evit an Anaon.\nPedi evit an Anaon, eme ar Brotestanted, a zo eur c’holl amzer, rak goude ar maro n’eus ken nemet baradoz pe ifern.\nAn dra-ze n’hall ket bezan gwir. Neuze ar gristenien eo bet o bue eur skouer eus ar re gaeran, n’efont ket d’ar baradoz arôk ar gristenien lôsk o deus tremenet o bue o rei an hanter eus o amzer da Zoue, hag an hanter-all d’an drouk-spered ?\nAn dra-ze ’zo iskis da gredi.\nNeuze, petra da zonjal eus an dud reuzeudik-se a welomp o vervel, kouls lavaret, oc’h ober an droug ? N’omp ket evit kredi ec’h afent war eün d’ar baradoz, elec’h ne roër digor da netra kailharet, ha p’eo gwir e karemp aneze, ne c’houllfemp ket lavaret e vefent kouezet en ifern.\nAn dra-ze ’vefe kalet da gredi.\nEur purgator a dle bezan eta, da lavaret eo, eul lec’h krouet gant Doue en e vadelez, etre ar baradoz hag an ifern, evit lemel ar pec’hejou veniel diwar an eneou hag o lakat da beurbaean o dle da justis Doue, betek an diner divezan : donec reddas novissimum quadrantem .\nEur purgator a dle bezan hag eur purgator a zo. Ar baganed o-unan, daoust ne oa nemet eun eulfen eus ar wirione o sklerijennan o spered, a lavare e oa en tu-all d’ar be eul lec’h bennak da lakat an eneou en pinijen, arôk mont da vro an eürusted. Kaout a rêr an dra-ze er skridou savet gante, nebeut blaveziou hepken arôk donedigez Hon Zalver.\nAr pez a oa anavezet fall gant ar baganed a oa anavezet mat gant pobl Doue. Evelse e welomp Judas Makabe, goude eur brezel enep gwaskerien e vro, o sevel arc’hant da gas da Jeruzalem, da lakat pedi Doue eno evit eneou ar vrezellourien a oa kouezet en e gichen, war dachen an emgann, hag ar skrivanier sakr, goude bezan displeget kement-se, sklerijennet gant ar Spered-Glan, a lavar eo eun dra vat, santel ha talvoudus pedi evit ar re varo, ma teuio Doue da zizamman aneze eus o fec’hejou : Sancta et salubris est cogitatio pro defunctis exorare .\nDa betra e talvezfe ar pedennou evit an dud varo, ma ne vije ket a burgator, ma ne vije, evel ma lavar ar Brotestanted, nemet eur baradoz hag eun ifern, p’eo gwir en ifern n’eus pardon ebet ken, hag er baradoz ar zent ne vank netra d’o eürusted ?\nHon Zalver Jezuz-Krist e-unan,  o komz eus ar pec’hed eneb ar Spered-Santel, a lavar ne vezo pardonet nag er bed-man, nag er bed-all, hag an doktor bras sant Augustin, goude bezan lennet ar gomz-ze, a skriv kement-man : « P’eo gwir Jezuz-Krist a lavar ne vezo ket pardonet ar pec’hed eneb ar Spered-Santel, nag er bed-man, nag er bed-all, e ro da anaout dre ze zo pec’hejou hag a vezo pardonet er bed-all, hag ar pec’hejou-ze eo ar pec’hejou veniel a vezo lemet diwar ene an den en tân ar purgator. »\nAn Iliz a bed evit an Anaon, beb oferen a lavar he beleien ; pedi ra war ar c’horf maro ; pedi ra d’an eizvet devez goude an tremenvan ; pedi ra d’an de-ar-bla. Ha gant aon na chomfe eun ene bennak hep peden, e ra bep bla gouel an Anaon, de war-lerc’h gouel an Holl Zent.\nAbaoue ar bla 1267, n’anave ket evit he bugale ar re ne gredont ket zo eur purgator, hag ar re ne gredont ket e c’hallfed gwellât stad an eneou kez a zo ennan.\nAr gristenien, a holl viskoaz, o deus kredet er purgator ha goulennet pedennou goude o maro. Santez Monika, o vervel en Osti, a c’houlenne digant he mab Augustin kât sonj anezi pa vije ouz an ôter ; Jann d’Arc a c’houlenne ma vije savet chapeliou da bedi Doue enne evit eneou ar zoudarded marvet war dachen an emgann ; epad ar brezel dek ha tri-ugent, eur zoudard yaouank o vervel a roë dek gwenneg d’e govezour evit ma vije savet eur groaz war e ve ha lavaret eur beden evit e ene.\nEur purgator a zo eta, ha poan a zo ennan.\nAn Iliz a c’houlenn evit an eneou freskadurez, ar pez a ziskouez o deus leskadurez. « Gwasoc’h eo tân ar purgator eget an holl boaniou a c’haller da c’houzanv war an douar-man », eme sant Augustin ; « Gwasoc’h evit an holl boaniou korf a c’houzanvas Jezuz-Krist », eme sant Thomas ; « Ken gwaz ha henvel eo ouz tân an ifern », eme sant Gregor. Tân ar bed-man a gempenn an aour hag a zev ar plouz. Tân ar bed-all a gempenno eneou an dud salvet, hag a zevo eneou an dud daonet.\nAn Iliz a c’houlenn evit an eneou sklerijen, ar pez a ziskouez emaent en denvalijen ; ne welont ket Doue, ha chom hep gwelet Doue er bed-all a zo skrijus, rak Doue eo heol an eneou, evel m’eo ar bannou skedus a darz bemde ’us d’hon fenn heol ar c’horfou.\nAn Iliz a c’houlenn evit an eneou ar peuc’h, ar pez a ziskouez emaent er gouelvan. Eur c’hrouadur, pa ve kaset pell diouz e vro, pa ne wel ket e dud, ne ve peuc’h ebet gantan ken na ve dizro d’ar gêr. Eneou ar purgator ive a hirvoud, hep paouez, war-lerc’h an devez binniget ma vezo gwenn awalc’h o iskili da nijal en kerc’hen o zad a zo en nenv.\nEn de-man e rêr ive gouel sant Hernin, ermit, diskennet eus Breiz-Veur en Breiz-Vihan, en kerz ar VIet kantved. Al lec’h ma vevas ennan hag a oa gwechall ouz parouz Duault, a doug hirie e hano, parouz Lokarn pe Lok-Hernin. Konomor a zavas kentn iliz a oe war e ve.\nBezan ’n eus ive eur chapel en parouz Plouagôr.\nSant Hernin a zo pedet ouz an drouk-penn.\nHon deveriou en kenver an Anaon\nEneou ar purgator a zo er boan, hag o-unan n’hallont netra evit en em ziboanian. Venit nox : an noz a zo deut warneze, ha pa ve noz, n’haller ket labourat ken. Mes ni a c’hall o zikour dre ar bedennig verr a lakomp war-lerc’h hano ar re a zo êt d’ar bed-all : hen-ha-hen, Doue d’hen pardono ; dre an dour binniget a dôlomp war o beziou ; dre an oberou mat grêt da gorf, da spered pe da galon hon nesan ; dre eur vue renet mat. Eneou hon tud koz a zo tostoc’h d’imp goude hon maro eget arôk ; ma zo eta eun dra ha n’hon dije ket grêt, na sonjet, ha lavaret, pa oa hen-ha-hen o vevan en hon c’hichen, perak hen ober, hen zonjal hag hen lavaret breman, pa ’n eus kalz muioc’h a anaoudegez ac’hanomp evit gwechall ?\nGallout a reomp sikour an Anaon, dreist-oll dre an induljansou a c’honezomp evite, ha dre ar zervijou hag an oferennou a lakomp lavaret evite en iliz.\nGreomp vad d’an Anaon hag e refomp vad d’imp hon unan, rak roët e vezo d’imp gant ar muzul hon devo kemeret da rei d’ar re-all.\n↑ Sant Vaze, Vet pennad, 26et koublad.\n↑ Levr Makabe, XIIet pennad.\n↑ Sant Vaze XII, 32.\nAdtapet diwar « https://br.wikisource.org/w/index.php?title=Buhez_ar_Sent/1912/Gouel_an_Anaon&oldid=38435 »\nKemmoù diwezhañ degaset d'ar bajenn-mañ d'an 9 Gou 2012, da 11:02.


selloù - Wikeriadur\nDiwar an anv-kadarn sell hag an dibenn-ger -où.\nFurm lies an anv-kadarn sell.\nMe 'oa ma selloù war ar soudarded. PIPI 1908/58\nDipitus e kavemp evelato selloù a-dreuz ha brizh-c'hoarzh ar re a ranke hon daremprediñ [...]. — (Jarl Priel, Amañ hag Ahont, Al Liamm, 1957, p. 100.)\nAnaoudek-bras e oan d'an tonkadur peogwir e c'hellemp labourat a-gevret — da lavarout eo bezañ atav an eil gant egile, an eil o komz d'egile, selloù an eil o kejañ gant selloù egile ; [...]. — (Pêr Denez, Glas evel daoulagad c'hlas na oant ket ma re, Al Liamm, 1979, p. 22.)\nBezañ selloù un den war un dra:\nBezañ dindan selloù un den :\nDindan e selloù en em zispake un daolenn ha na oa arvar ebet da gaout diwar he fenn : ur gwall-zarvoud a oa c'hoarvezet e Porzh-Tuzeg ! — (Jakez Konan, Lannevern e kañv ha danevelloù all, Al Liamm, 1980, p. 58.)\nOber selloù da un den:\nAr mab henañ a dremenas da gentañ, o vragal, o vousc'hoarzhin eus ar briñsez hag oc'h ober dezhi selloù tener. — (Fañch an Uhel, Kontadennoù ar Bobl/3, Al Liamm, 1988, p. 96.)\nOber selloù ouzh un den pe ouzh un dra:\nAr pezh ne vir ket outañ da ober selloù karantezus ouzh Onenn. — (Brogarour, Onenn, Gwengamp, 1936, p. 86.)\nParañ selloù un den war un dra:\nGoude un abadenn, evelato, e kleved maouezed, o selloù chomet paret war an tan, [...] — (Jakez Riou, Geotenn ar Werc'hez ha danevelloù all, Al Liamm, 1957, p. 91.)\nTec'hel selloù un den :\nEn dro-mañ ne oa arvar ebet : selloù Hagrid a dec'he dirak daoulagad Harry. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 148.)\nLemel, tennañ e selloù diwar un dra\n[...] ; koulskoude, ne denne nag e zellou nag e zonj diwarni, nemet en desped d'ean. — (Erwan ar Moal, Pipi Gonto, Kemper, 1925, p. 171.)\nSelloù a bep seurt:\nselloù a-dreuz : gant gwarizi\nselloù a-gorn : graet en un doare prim, oc'h ober van da chom hep sellout.\nselloù brav : hegarat\nselloù drouk, garv, taer : gant ar fulor\nselloù du, teñval : en un doare drouklaouen\nselloù fall : en un doare drouklaouen\nselloù put : en un doare drouk\nselloù tener : en un doare karantezus\nselloù dre-zindan : en un doare gourdrouzus\nBezañ brasoc'h e selloù eget e vouzelloù.\ngalleg : regards (fr)\nAdtapet diwar « https://br.wiktionary.org/w/index.php?title=selloù&oldid=308713 »\nKemmoù diwezhañ degaset d'ar bajenn-mañ d'an 23 Kzu 2020, da 14:08.


chukenn - Wikeriadur\nSavet diwar ar strollder chuk hag an dibenn-ger -enn.\nunanderenn eus chuk : beg kaoutchoug peuzheñvel ouzh ur beg bronn a lakaer ouzh penn ur vured abalamour d'ar vabiged da evañ laezh.\ngoulen ur suken evit lakât da devel ar babig a c'harm. — (Lizero Breuriez ar Fe, Meurzh 1927, p. 44.)\nAr mintin-mañ, avat, aet e nerzh da hesk, eo kouezhet e chukenn digantañ, ha den n'en deus bet ar galon d'he dastum en-dro, rak ne vo ket mui evit sachañ warni. — (Youenn Drezen, Nouenn ar gurun kozh, Gwalarn niv. 156-157, 1943, p. 13.)\nNe baouez ar bugel a leñvañ nemet pa lakaer ar chukenn en e veg. — (Per Denez, Kontadenn e stumm ur pezh-c'hoari, Al Liamm niv. 32-33, 1952, p. 69.)\nLakaat a reas dezhañ e chukenn en e vegig. — (Youenn Drezen, Skol-louarn Veig Trebern, Lodenn gentañ, 1972, p. 27.)\ngalleg : tétine (fr)\nAdtapet diwar « https://br.wiktionary.org/w/index.php?title=chukenn&oldid=294598 »\nKemmoù diwezhañ degaset d'ar bajenn-mañ d'an 19 C'hwe 2020, da 11:13.


Pajenn:Catechis, 1817.djvu/124 - Wikimammenn\nan Autro Doue da reí dezàn ar c’hraç d’en em sevel, ne gaff ennàn nemet pec’het ha corruption. An Ilis e deus decidet penaus ar pec’her a deu da vezàn reconciliet gant Doue dre c’huec’h degre pere a so quen lies a c’hraç.\nAr Religion revelet.\nAn ide eus ar religion a so quen naturel d’an den, evel an ide eus un Doue. N’en deus nation ebet ep religion, evel n’en deus hini ne anave un Doue. Consantamant an oll voar un dra a dle bezàn sellet evel al lezen naturel. Ar re o deus eta an impertinanç da lavaret n’en deus quet a Doue, a so monstro. Doue en deus crouet an den corf hac ine, hac an den a dle d’e grouer homaich e gorf hac e ine. Pretanti n’en deus cas penaus na dre pe sort religion henori Doue, a so ur sotis concevet dre an efronteri hac ar libertinaich, evel distrujet dre ar ræ-\nAdtapet diwar « https://br.wikisource.org/w/index.php?title=Pajenn:Catechis,_1817.djvu/124&oldid=118030 »


Buhez ar Sent/1837/Gregor, pap ha doctor eus an ilis - Wikimammenn\nBuhez ar Sent/1837/Gregor, pap ha doctor eus an ilis\n◄ Paul, escop, ha patron eus a escopti Leon Gregor, pap ha doctor eus an ilis Batild ►\nDiæz eo compren an oll vad en deus græt ar Pap bras-mâ er guær a Rom ha dre an oll bed cristen. Derc’hel a ree scrivet en ul Levr hanoïou an oll beaurien eus a Rom ha divar dro, da bere e roe an alusen hervez o necessite hac o c’hondition. O veza clevet ez oa caet maro ur paour, e voe quen touichet, ma reas evit-se-pinigen epad tri devez, gant aoun na vize maro ar paour-ze gant an dienez, dre e faut. Bemdez e roe da zibri ous e daul d’ar Belerinet paour, maga a ree e Rom tri mil Leanes, hac e lavare penaus o fedennou a denne var ar Guær benedictionou an Eê. O velet ar sourci a guemere da regli ar Guær a Rom, ha da soulagi an oll beaurien, e vige bet credet n’en devise quen affer na quen studi ; cousgoude an Ilis Universel, bete ar Broïou pella, a admire ar sourci en devoa anezo, hac a sante an effejou eus e vadelez. Caç a ree tud habil ha santel da labourad evit conversion an Heretiquet, ar Yusevien hac ar Bayanet ; ha beza en devoe ar gonsolation da velet uu nombr infinit anezo convertisset. An Ampalaer Mauriç o veza roet un urz dre behini e tifenne ous ar soudardet en em renta Religiuset, ar sant-mâ en alias da derri an urz-ze evel control da Lesen Doue. Labourad a reas bete da refurmi ar c’han eus an Ilis, hac e renta e eureu caëroc’h evit na voa a ziaguent. Ouspen-se e composas cals a Levriou admirabl, leun a zoctrin hac eus an tenera devotion, hac an oll labourou-ze gant ar sourci hac ar fatig en devoa o regli pep-tra hac o pourvei da bep-tra, ne droublent morse ar peoc’h eus e Ene, ha ne virent quet ma voa bepret o sonch hac e speret e Doue.\nAdtapet diwar « https://br.wikisource.org/w/index.php?title=Buhez_ar_Sent/1837/Gregor,_pap_ha_doctor_eus_an_ilis&oldid=60322 »\nKemmoù diwezhañ degaset d'ar bajenn-mañ d'an 21 C'hwe 2014, da 10:24.


Pajenn:Marigo - Buez ar Saent.djvu/336 - Wikimammenn\nPajenn:Marigo - Buez ar Saent.djvu/336\nd’he zec Compaignon, hac ur c’hentel pehini o excite oll da avanç muy-oc’h-muy bemdez en hent eus ar berfection.\nMæs ne jouissas quet pell eus an douçder a gave en e Solitud. An Escop a Goloni o veza deut da vervel, e oue choaset en e blaç, en despet da guement a reas evit en em exanti. An dinite nevez-ze na na reas nemet ajouti d’e binigennou ordinal al labourou apostoliq hac ar sourci pastoral.\nAn Escop santel-mâ a c’houarne e peoc’h e bobl, pa zeuas ar Gouarner eus an Armenii d’er c’hontrolia ha d’en em opposi da guement mad a falle dezàn ober. Ar Sant a represantas dezâ an drouc a ree e quemense d’e bobl ; mæs, o velet penaus ar Gouarner-ze elec’h guellaat, a ree goaz-oc’h-goaz, e reas an diles eus e Escopti ; hac en em retiras secretamant en un deserz er Palestin, e pelec’h e tremenas daou-uguent vloas en ur silanç continuel, en Oræsoun, er gontemptation hac ar pratiq eus ar binigen.\nErfin, oaget a bevar bloas ha cant, heb beza collet netra eus a nerz e speret, e rentas e Ene da Zoue, er bloaz 558.\nAr silanç a so an Æl gardien eus ar guir devotion. Er silanç co e clever mouez an Autrou Doue. An nep a laca evez ous e deaud, en em breserv eus a veur a zanger, eme ar Speret-Santel dre c’henou ar fur Salomon.\nAr re ne ouzont quet tevel a gouez e meur a faut. Æssoc’h ê chom hep lavaret netra eguet en em viret oc’h pcc’het en ur barlant cals. Diæz ve da ur parlanter bras miret ne achappe digantâ, etouez quement a gueriou, ur goms fall bennâc, pe ur goms dishonest, pe ur goal-deaudat, pe ul le-douet bennâc.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/336&oldid=134451 »